Dalang utama antara 4 lagi suspek kes tembak anggota PGA direman

KANGAR, 10 Rabiulakhir 1442H, Khamis  – Suspek utama kes tembakan di antara Pasukan Gerakan Am (PGA) dan penyeludup di sempadan Malaysia-Thailand dua hari lepas, adalah antara tiga lelaki tempatan dan seorang rakyat Thailand  yang ditahan reman tujuh hari bermula hari ini.

Perkara itu disahkan Ketua Polis Perlis Datuk Surina Saad.

Suspek utama adalah warga tempatan berusia 45 tahun, katanya ketika dihubungi pemberita di sini.

Terdahulu, perintah reman hingga 2 Disember ini terhadap empat lelaki terbabit dikeluarkan Pendaftar Majistret Kangar Monica Joseph Gaisah yang membenarkan permohonan pihak polis.

Keempat-empat suspek berusia 26 hingga 45 tahun terbabit yang berpakaian lokap dan bergari, tiba di kompleks mahkamah pada 9.10 pagi dan dibawa keluar dari bilik reman kira-kira 50 minit kemudian.

Dalam insiden awal pagi Selasa, Sarjan Baharuddin Ramli, 54, terbunuh manakala rakannya Sarjan Norihan a/l Tari, 39, cedera parah dalam kejadian berbalas tembakan dengan sekumpulan penyeludup, kira-kira 600 meter dari pos kawalan TS9 di Padang Besar, Perlis.

Mendiang Baharuddin, daripada suku kaum Semelai meninggal dunia di tempat kejadian, manakala rakannya Norihan yang sebelum ini dirawat di Hospital Tunku Fauziah (HTF) Kangar, kini dipindahkan ke Hospital Pulau Pinang untuk menerima rawatan lanjut.

Semalam, 15 warga tempatan diperintahkan direman selama empat hari manakala tiga rakyat Thailand direman seminggu bagi membantu siasatan kes itu. -Bernama


Sekolah di Johor, Terengganu mula operasi 8 November

PUTRAJAYA, 17 Rabiulawal 1443H, Ahad – Institusi pendidikan di Johor dan Terengganu akan beroperasi semula secara berperingkat mulai 7 November, kata Kementerian Pendidikan (KPM).

Memandangkan negeri-negeri itu sedang memasuki Fasa Empat Pelan Pemulihan Nasional (PPN) mulai esok (25 Oktober), operasi institusi pendidikan di bawah kementerian itu akan dilaksanakan selepas dua minggu dari tarikh peralihan.

“Bagaimanapun, sekolah di negeri tersebut hanya mula beroperasi pada 8 November (Isnin), berikutan 7 November adalah cuti tambahan yang diperuntuk dalam kalendar kementerian sempena perayaan Deepavali,” kata kementerian itu, hari ini.

Pengoperasian ini membabitkan kemasukan Tahap Satu (darjah satu, dua dan tiga) pelajar sekolah rendah serta Tingkatan Tiga dan Tingkatan Empat pelajar sekolah menengah.

“Sesi pembelajaran untuk Tahap Dua (darjah empat, lima dan enam) pelajar sekolah rendah, termasuk kelas peralihan, Tingkatan Satu dan Dua sekolah menengah akan bermula pada 14 November mengikut ketetapan PPN.

“Bagaimanapun, institusi pendidikan swasta yang berdaftar di bawah kementerian akan beroperasi mengikut kalendar masing-masing,” kata kementerian .


Penjara Gilboa: Jihad Islam bagi amaran jangan aniaya tahanan lolos

BAITULMAQDIS, 4 Safar 1443H, Sabtu – Gerakan Jihad Islam dan beberapa ahli politik Palestin sepakat memberi amaran keras kepada rejim negara haram Israel untuk tidak melakukan sebarang penganiayaan sehingga boleh membahayakan nyawa dua tahanan yang diberkas semula, semalam.

Gerakan itu menerusi kenyataan menegaskan, Israel perlu bertanggungjawab dengan nyawa Mahmoud Aradeh dan Yakub Kadari yang ditahan di Nazaret.

Kedua-dua tahanan berkenaan ditahan semula selepas orang awam melihat lelaki itu dan melaporkan mereka sebagai individu yang mencurigakan.

Sebelum ini, lima daripada tahanan adalah ahli kumpulan Jihad Islam yang berjaya melarikan diri dari Penjara Gilboa menerusi terowong yang dikorek di bawah sinki di sel.

Jurucakap gerakan berkenaan, Daoud Shebab berkata, pihaknya tidak teragak-agak untuk membalas apa sahaja dilakukan tentera rejim Zionis sekiranya berlaku sebarang kemudaratan kepada tahanan berkenaan.

“Sekiranya berlaku pertumpahan darah terhadap tahanan itu ia seolah-olah seperti pengisytiharan perang kepada rakyat Palestin dan kami akan berjuang habis-habisan.

“Israel kini cuba menggunakan gambar dua tahanan yang berjaya diberkas itu sebagai bukti kemenangan kepada pihaknya, selain mahu mengembalikan imej ketenteraan selepas tercalar berikutan kelemahan pasukan itu,” katanya kepada rangkaian saluran televisyen Lebanese al-Mayadeen.

Dalam masa sama, jurucakap Hamas, Abdul Latif al-Qanou memuji tahanan berkenaan sambil berkata penangkapan semula itu tidak sesekali melemahkan semangat perjuangan tahanan tersebut.

“Kesemua tahanan tetap diberikan penghormatan tinggi daripada rakyat Palestin ketika berjaya meloloskan diri.

“Walaupun kini ditahan semula, kami yakin semua yang berlaku tidak mematahkan semangat juang tahanan berkenaan. Mereka semua akan dibebaskan juga pada suatu hari nanti,” katanya. – Agensi


Erdogan sekali lagi tukar status bekas gereja kepada masjid

ISTANBUL, 2 Muharram 1442H, Jumaat – Presiden Turki, Recep Tayyip Erdogan hari ini mengarahkan sebuah lagi gereja Ortodoks yang menjadi masjid sebelum ditukarkan kepada muzium popular di sini dikembalikan sebagai tempat beribadah umat Islam.

Keputusan untuk mengubah Muzium Kariye menjadi masjid dibuat sebulan selepas penukaran kontroversi sama untuk tapak warisan dunia diiktiraf oleh UNESCO, Hagia Sophia.

Sejarah bangunan berusia 1,000 tahun itu hampir sama dengan Hagia Sophia di tebing barat bersejarah – Golden Horn – di sebelah Eropah Istanbul.

Gereja itu ditukar menjadi Masjid Kariye untuk setengah abad selepas penaklukan Constantinople pada tahun 1453 oleh Turki Uthmaniyyah.

Ia kemudian menjadi Muzium Kariye selepas Perang Dunia Kedua apabila Turki terus ‘ke depan’ dengan penciptaan sebuah republik baharu yang lebih sekular.

Sekumpulan sejarawan seni Amerika Syarikat (AS) kemudian membantu memulihkan mozek gereja yang asli dan membukanya untuk dipamerkan pada tahun 1958.

Mahkamah tertinggi Turki meluluskan penukaran muzium itu menjadi masjid pada bulan November lalu. – Agensi


Terengganu tingkatkan keluasan jelapang padi sekali ganda

BANGI, 6 Rabiulawal 1445H, Jumaat – Terengganu akan menambah keluasan jelapang padi sehingga 10,000 hektar di kawasan Pembangunan Pertanian Bersepadu (IADA) Terengganu Utara (KETARA).

Penambahan kawasan berkenaan menyaksikan peningkatan keluasan sekali ganda iaitu daripada 5,000 hektar kepada 10,000 hektar.

Pengerusi Jawatankuasa Pertanian, Industri Asas Tani, Keterjaminan Makanan dan Komoditi Terengganu, Dr Azman Ibrahim berkata, buat masa ini pihaknya telah mengenalpasti beberapa kawasan sesuai untuk penanaman padi.

“Kerajaan negeri bercadang memasukkan 5,000 hektar daripada keseluruhan 7,000 hektar kawasan sawah di luar kawasan jelapang padi dalam projek yang dikenali sebagai Ketara Fasa 2.

“Kita sedang meneliti sawah padi yang berpotensi untuk diperluaskan dengan penanaman padi bagi meningkatkan penghasilan beras,” katanya seperti dipetik media tempatan, hari ini.

Pada masa sama, beberapa kawasan penanaman padi yang baharu akan dibuka termasuk di Kampung Durian Mentangau di Dungun, Paya Dadong  di Kemaman dan Skim Paya Paman di Kuala Nerus.

“Kita telah membina dan menaik taraf semula sistem pengairan di kawasan berkenaan sehingga mampu diusahakan semula dengan penanaman padi.

“Seluas kira-kira 40 hektar sawah dibuka sebuah syarikat swasta dengan mempraktikkan tanaman padi secara organik di Kampung Durian Mentangau,” katanya.


1,000 tahanan Palestin lancar mogok lapar

RAMALLAH, 2 Safar 1445H, Sabtu – Hampir 1,000 banduan Palestin yang ditahan di beberapa penjara Israel melancarkan mogok lapar secara terbuka sebagai protes terhadap pencerobohan pentadbiran penjara Israel termasuk kempen serbuan terbaharu.

Menurut Pejabat Maklumat Tahanan Palestin, Perkhidmatan Penjara Israel baru-baru ini meningkatkan sasaran tahanan Palestin dengan melancarkan kempen serbuan terhadap seksyen 3 dan 4 di Penjara Negev.

Sebelum itu, pihak berkuasa Israel telah memecah masuk ke dalam seksyen 26 di penjara sama, kata Pejabat Tahanan Palestin dalam kenyataan bersama Pihak Berkuasa Hal Ehwal Banduan pada Khamis.

Menurut kenyataan itu, pihak pentadbiran penjara turut memindahkan sejumlah banduan ke Penjara Raymond.

Menteri Keselamatan Israel, Itamar Ben-Gvir dalam lawatannya ke Penjara Ofer menggesa pihak berkuasa memberikan layanan yang lebih keras terhadap tahanan Palestin.

Sementara itu, Pengarah Pejabat Penerangan Banduan, Ahmed Al-Qidra berkata, selepas tahanan mengadakan mogok kolektif, semua rakyat Palestin juga mesti berperanan mengumumkan mobilisasi dan turun ke jalan untuk menyokong perjuangan tahanan menentang penindasan ke atas mereka di penjara.

Ahmed menggesa perhimpunan besar-besaran dibuat sebagai ekspresi kemarahan rakyat terhadap pencerobohan Israel terhadap tahanan.

Tidak lama selepas memegang jawatan, Ben-Gvir menyasarkan tahanan Palestin dengan beberapa dasar penindasan yang sewenang-wenangnya, termasuk menafikan pemberian roti pita.- Agensi


85.1 peratus populasi dewasa lengkap vaksinasi setakat semalam

KUALA LUMPUR, 22 Safar 1443H, Rabu – Seramai 19,912,566 individu atau 85.1 peratus daripada populasi dewasa di negara ini telah lengkap menerima suntikan vaksin COVID-19 setakat semalam.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan sebanyak 94 peratus atau 21,993,709 individu daripada populasi dewasa telah menerima sekurang-kurangnya satu dos suntikan vaksin.

Selain itu, seramai 33,050 atau 1.1 peratus daripada populasi remaja berusia 12 hingga 17 tahun telah melengkapkan suntikan vaksin setakat semalam.

Bagi kedua-dua populasi, sebanyak 329,722 dos suntikan vaksin turut diberikan semalam melibatkan 168,734 dos pertama dan 160,998 dos kedua menjadikan jumlah keseluruhan pemberian dos vaksin sebanyak 43,028,919 menerusi Program Imunisasi COVID-19 Kebangsaan (PICK).

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara.

Sementara itu, sebanyak 240 kes kematian akibat COVID-19 dicatatkan setakat pukul 11.59 malam tadi (28 Sept), menjadikan jumlah kumulatif kematian kini adalah 25,935.

Daripada jumlah itu, sebanyak 89 adalah kes kematian harian sebenar selama tujuh hari, manakala selebihnya adalah kes kematian tertunggak atau ‘backlog’.

Bagaimanapun, angka itu boleh berubah sekiranya terdapat kes kematian yang dikemas kini.

Sebanyak 71 daripada jumlah kematian baharu itu dilaporkan berlaku di luar hospital (BID). – Bernama


Malapetaka jika benar anggota keselamatan dipaksa undi parti tertentu

BANGI, 21 Muharam 1445H, Selasa – Malapetaka untuk negara sekiranya benar mesej yang tular di media sosial mendakwa terdapat anggota keselamatan beruniform di Terengganu dipaksa mengundi parti tertentu dalam proses pengundian awal Pilihan Raya Negeri (PRN).

Naib Presiden PAS, Datuk Seri Dr Ahmad Samsuri Mokhtar merujuk mesej tular kononnya anggota keselamatan di negeri itu secara tanpa rela dipaksa untuk mengundi parti tertentu dalam proses pengundian awal hari ini dengan ugutan kerja dan imbuhan.

Mengharapkan berita sedemikian tidak benar, beliau yang juga Menteri Besar sementara Terengganu berkata, aktiviti seumpama itu layak dicemuh seluruh rakyat dan dianggap satu kemunduran kepada sistem demokrasi negara.

“Sesungguhnya manusia yang merdeka mungkin boleh dipaksa, ditahan, diugut tetapi jangan ingat ianya boleh dilupakan begitu sahaja kepada yang terbabit atau menjadi pelaksananya.

“Jika benar terjadi, pada zaman yang sukar untuk menyembunyikan sebarang operasi rahsia seperti ini, maka nantilah saat negara kita yang dicintai ini terpelosok ke zaman lampau yang jauh daripada perpaduan, keharmonian dan sejahtera,” katanya dalam kenyataan di Facebook, hari ini.

Menerusi carian Ismaweb.net, satu mesej yang mendakwa anggota polis di Ibu Pejabat Daerah (IPD) Kemaman menerima RM200 seorang dari calon Dewan Undangan Negeri (DUN) Chukai dan diminta untuk tidak mengundi PAS.

Mesej itu turut mendakwa bahawa anggota dan pegawai yang tidak mengundi Barisan Nasional (BN) dan mengikut arahan akan ditukarkan dan dikenakan tindakan.


Mana strategi ekonomi, pendidikan, masa depan penduduk majoriti?

BANGI, 6 Muharram 1442H, Selasa – Di mana strategi 10 tahun, 20 tahun dan 100 tahun untuk ekonomi, pendidikan dan masa depan umat yang menjadi tunggak majoriti kepada negara ini?

Demikian persoalan dibangkitkan Naib Presiden gerakan Islam Ikatan Muslimin Malaysia (ISMA), Prof Dr Zainur Rashid Zainuddin susulan tindakan kerajaan yang tidak akan mengubah sistem pendidikan negara dengan memansuhkan sekolah vernakular, demi mewujudkan perpaduan dalam kalangan masyarakat.

Terdahulu, Menteri Perpaduan Negara, Datuk Halimah Sadique ketika memberikan jaminan itu berkata, usaha memupuk perpaduan negara dalam kalangan masyarakat majmuk di Malaysia berupaya dirintis menerusi kaedah lain.

Katanya, kerajaan ketika ini menggiatkan inisiatif untuk menyuntik kesedaran berhubung kepentingan perpaduan dengan menghayati aspek rukun negara bermula di peringkat awal.

“Oleh itu, kita jalin kerjasama strategik dengan tiga kementerian lain, iaitu Kementerian Pendidikan (KPM), Kementerian Pendidikan Tinggi (KPT) serta Kementerian Komunikasi dan Multimedia (KKMM).

“Ini kerana dalam usaha untuk kita kukuhkan perpaduan, ia harus bermula dari asas, justeru penghayatan rukun negara perlu dilaksanakan daripada pendidikan awal kanak-kanak. Kita sudah tubuhkan jawatankuasa teknikal, dipengerusikan Ketua Setiausaha Kementerian Perpaduan (Datuk Wan Suraya Wan Mohd Radzi) dan tiga kementerian lain.

“Selain itu, kita sudah gerakkan penubuhan Kelab Rukun Negara yang setakat ini ada 6,621 kelab di sekolah rendah dan menengah, termasuk sekolah jenis Tamil dan sekolah jenis Cina,” katanya.

Dr Zainur Rashid mendakwa parti perkauman MCA, DAP, Gerakan, serta pertubuhan Cina seperti Dong Zong dan Hua Zong berjaya kerana mereka bersepakat.

Bahkan dakwanya, pertelingkahan mulut di media adalah lakonan dengan penuh kebijaksanaan.

“Kebanyakan pemimpin politik Melayu lebih mementingkan diri sendiri dan parti yang didukung, daripada memperjuangkan masa depan agama, bangsa dan negara.

“Lihatlah apa yang terjadi kepada Tanah Rizab Melayu yang hanya tinggal 12 peratus di seluruh negara, manakala di Kuala Lumpur pula hanya tinggal satu peratus.

“Yang telah dapat kuasa, apa lagi yang nak ditunggukan?,” soalnya.


Belanjawan 2021: Anwar mohon maaf atau DAP tinggalkan PKR?

BANGI, 12 Rabiulakhir 1442H, Sabtu – Pengerusi Pakatan Harapan (PH), Datuk Seri Anwar Ibrahim digesa memohon maaf mengenai tindakannya meminta Ketua Whip parti pembangkang agar tidak menyokong usul undi belah bahagi Belanjawan 2021.

Jika perkara itu tidak dilakukan, Pemuda Sosialis DAP (DAPSY) menyarankan DAP memutuskan hubungan dengan PKR, membubarkan PH dan menyusun semula barisan pembangkang di Malaysia.

Setiausaha Kebangsaan DAPSY, Eric Teh Hioong Keat berkata, pihak pembangkang bukan sahaja tidak dapat menghantar 15 Ahli Parlimen untuk mencapai syarat minimum undi belah bahagi, malah terus memberi laluan kepada kerajaan Tan Sri Muhyiddin Yassin untuk melepasi halangan dengan mudah.

Beliau menyifatkan insiden berkenaan sebagai saat yang paling memalukan dalam sejarah DAP dan bertegas bahawa kata-kata yang diuar-uarkan PH tidak konsisten dengan perbuatan mereka.

Eric juga menyifatkan penjelasan yang diberikan Ahli Parlimen pembangkang bahawa mereka hanya akan menyokong usul undi belah-bahagi di peringkat jawatankuasa serta bacaan ketiga sebagai tidak bertanggungjawab.

Baginya, Anwar bukan sahaja gagal mengembalikan semangat PH dalam Parlimen, malah menghancurkan kredibiliti parti bekas pemerintah itu.

“Sekiranya DSAI masih menegaskan bahawa penilaiannya adalah betul dan tepat, maka pemimpin pusat DAP harus berpisah dengan PKR, tidak lagi bersekutu dengan PKR.

“Biarlah Pakatan Harapan dibubarkan dan menjalinkan hubungan kerjasama yang paling minimum dengan parti-parti pembangkang yang lain,” katanya seperti dilapor Astro Awani hari ini.

Sebelum ini, Anwar mengakui membuat keputusan dan meminta Ketua Whip parti pembangkang agar tidak menyokong usul undi belah bahagi Belanjawan 2021 di Dewan Rakyat pada Khamis.

Katanya, tindakan itu diambil bagi memberi ruang Ahli Parlimen meneliti secara terperinci dan mendalami keseluruhan pengumuman Menteri Kewangan.

“Walaupun rakan-rakan khususnya YB Lim Guan Eng dan YB Mohamad Sabu merasakan perlu dibuat undi belah bahagi pada waktu itu, saya telah membuat keputusan sebagai Ketua Pembangkang serta Pengerusi Pakatan Harapan untuk meminta ketua-ketua whip parti pembangkang tidak berbuat demikian,” katanya.

Bagaimanapun tegas Anwar, Ahli Parlimen berhak mempersoal perincian peruntukan tambahan yang diumumkan Menteri Kewangan, Tengku Datuk Seri Zafrul Tengku Abdul Aziz kelmarin.


UAE lanjut pembelajaran jarak jauh di sekolah, universiti

DUBAI, 10 Jamadilakhir 1443H, Khamis – Emiriah Arab Bersatu (UAE) melanjutkan program pembelajaran jarak jauh untuk sekolah dan universiti dari 17 Januari hingga 21 Januari ini.

Langkah itu bagi membantu mengekang penularan COVID-19 di seluruh negara, lapor agensi berita negeri WAM.

Ia seterusnya mengumumkan penangguhan semua peperiksaan persendirian sehingga 28 Januari.

“Keputusan ini terpakai kepada pertubuhan pendidikan di seluruh negara, dengan pihak berkuasa tempatan dan jawatankuasa mempunyai kuasa untuk mengawal selia pelaksanaannya,” kata Jurucakap Rasmi Sektor Pendidikan UAE, Al-Mansouri Hazza Al-Mansouri.

Beliau berkata, pandemik coronavirus sedang dipantau rapi untuk memudahkan pelajar, guru dan kakitangan pentadbiran ke sekolah serta universiti selamat pulang.

UAE merekodkan 2,616 jangkitan baharu COVID-19, 982 kes pulih dan empat kematian semalam. – Agensi


MRSM berbayar lebarkan lagi jurang pendidikan kaya, miskin

Oleh Siti Fatimah Ishak

BANGI, 6 Ramadan 1444H, Selasa – Meskipun tidak menggunakan peruntukan kerajaan, tidak sewajarnya Maktab Rendah Sains MARA (MRSM) berbayar dibina untuk golongan elit kerana tersasar daripada matlamat asal untuk membantu anak-anak golongan berpendapatan rendah (B40).

Kerajaan hanya perlu menambah baik syarat pengambilan pelajar antaranya golongan T20 perlu membayar yuran yang lebih mahal dari B40 dan M40, kata Ketua Wanita Berjasa Johor, Azizah Awang.

“Lebihan bayaran ini boleh menampung keperluan pelajar yang tidak mampu di dalam menyediakan keperluan belajar.

“Pihak pengurusan mestilah amanah dan adil dalam pengambilan pelajar yang menepati kriteria atau syarat yang ditetapkan,” katanya.

Beliau yang juga pesara guru yakin penubuhan MRSM berbayar untuk golongan elit hanya akan melebarkan jurang sosial antara golongan kaya dan miskin.

Justeru, pihak MARA juga perlu menetapkan biasiswa yang ditawarkan hanyalah untuk golongan Bumiputera B40 dan M40 yang cemerlang akademik, kokurikulum, sahsiah dan jati diri.

“Jika ini dapat dilaksanakan, jurang kasta pendidikan golongan elit dan miskin dapat dikecilkan di kalangan pelajar.

“Ekosistem pendidikan yang berkualiti dan persekitaran yang harmoni akan mampu melahirkan pelajar berkualiti sebagai pewaris kepimpinan negara,” katanya.

Terdahulu, Timbalan Perdana Menteri, Datuk Seri Ahmad Zahid Hamidi memberi jaminan penubuhan MRSM berbayar tidak akan menggunakan peruntukan kerajaan atau dibina di atas tanah rakyat miskin.

Katanya, kerajaan akan menggunakan inisiatif pembiayaan swasta (PFI) dan bekerjasama dengan institusi kewangan untuk pembiayaan MRSM terbabit.


Kerajaan mesti pastikan Bajet 2023 tiada ketirisan

BANGI, 11 Rabiulawal 1444H, Sabtu – Ikatan Guru-Guru Muslim Malaysia (iGuru) menyambut baik langkah kerajaan meningkatkan kadar bantuan Rancangan Makanan Tambahan (RMT) bagi murid seluruh negara.

Presidennya, Ustaz Mohd Azizee Hasan berkata, ada beberapa tuntutan dalam bajet dipenuhi pihak kerajaan seperti yang kerap dibangkitkan terutama isu RMT.

“Cadangan ini dalam agenda yang saya telah siapkan untuk mesyuarat bersama bahagian sumber KPM yang ditangguhkan tetapi Alhamdulillah kadar RMT dinaikkan.

“Begitu juga isu bantuan awal persekolahan yang telah ditambah baik kepada RM150 untuk semua murid tanpa mengira had pendapatan ibu bapa.

“Isu penyelenggaraan sekolah sedia ada dan sekolah daif serta pembinaan sekolah baharu juga ditunaikan,” katanya menerusi hantaran pada akaun Facebooknya hari ini.

Pada masa sama, beliau turut merakamkan merakamkan ucapan terima kasih kepada kerajaan kerana memberikan peruntukan terbesar kepada sektor pendidikan iaitu RM55.6 bilion.

“Apa yang penting bajet ini perlu dinikmati oleh rakyat terbanyak serta proses audit forensik perlu telus agar tidak ada kebocoran dan ketirisan,” tegasnya.

Bajet 2023 dibentangkan Menteri Kewangan, Tengku Datuk Seri Zafrul Tengku Abdul Aziz semalam menyaksikan sektor pendidikan terus diutamakan dengan peruntukan kepada Kementerian Pendidikan Malaysia (KPM) iaitu sebanyak RM55.6 bilion.

Antara peruntukan disalurkan adalah RM825 juta untuk bantuan awal persekolahan dan RM777 juta bagi program RMT yang akan memanfaatkan 800,000 murid serta 7,300 pengusaha kantin.


UMNO tingkatkan persiapan hadapi PRU15

KUALA LUMPUR, 25 Zulkaedah 1443H, Sabtu – UMNO sedang meningkatkan persiapan untuk pengundian awal dan menggerakkan jentera pilihan raya di seluruh negara.

Ini telah diputuskan oleh Majlis Kerja Tertinggi UMNO supaya ahli-ahlinya bersedia menghadapi Pilihan Raya Umum ke-15.

“Telah diputuskan dalam mesyuarat bahawa jentera pilihan raya UMNO akan digerakkan di semua peringkat bersama-sama parti komponen Barisan Nasional yang lain.

“Ini bagi memastikan jentera pilihan raya Barisan Nasional berada pada tahap kesediaan tertinggi,” kata Setiausaha Agung UMNO, Datuk Seri Ahmad Maslan selepas mesyuarat majlis tertinggi parti.

Ditanya bila PRU15 mungkin diadakan, Ahmad berkata, Perdana Menteri yang akan membuat keputusan berhubung perkara itu.

Beliau juga berkata, Majlis Kerja Tertinggi UMNO mahu Rang Undang Undang (RUU) Akta Anti Lompat Parti dan RUU Pembiayaan Politik diselesaikan sebelum PRU berlangsung.

UMNO telah mendesak agar PRU15 diadakan lebih awal sejak dua tahun lalu.

Gesaan mengadakan PRU oleh UMNO muncul semula baru-baru ini berikutan kemenangan berturut-turut dalam Pilihan Raya Negeri (PRN) Melaka dan Johor.

Penggal semasa Parlimen ke-14 berakhir pada pertengahan Julai 2023, dan pilihan raya umum mesti diadakan dalam tempoh 60 hari selepas pembubaran Parlimen.

Sementara itu, dalam perkara berasingan, Ahmad mengumumkan pelantikan bekas Kerua Penerangan Barisan Nasional Selangor, Isham Jalil sebagai ahli majlis tertinggi terbaharunya.

Beliau berkata, Presiden parti, Datuk Seri Dr Ahmad Zahid Hamidi mempunyai hak prerogatif untuk melantik 13 ahli majlis tertinggi.

Beliau berkata, pelantikan Isham dilakukan bagi mengisi kekosongan jawatan selepas Datuk Seri Tajuddin Abdul Rahman disingkirkan daripada majlis tertinggi.

Tajuddin akan menjadi Duta Malaysia ke Indonesia.


Solat sunat Tarawih dibenarkan di Pulau Pinang

GEORGE TOWN, 2 Syaaban 1443H, Sabtu – Prosedur operasi standard (SOP) bagi menunaikan solat di masjid dan surau di Pulau Pinang ketika ini, akan turut diguna pakai untuk pelaksanaan solat sunat Tarawih pada bulan Ramadan nanti.

Yang Dipertua Majlis Agama Islam Negeri Pulau Pinang, Datuk Ir Ahmad Zakiyuddin Abdul Rahman yang juga Timbalan Ketua Menteri Pulau Pinang berkata, pihaknya turut membenarkan pelaksanaan solat sunat Tarawih secara berjemaah dengan bilangan lapan atau 20 rakaat pada Ramadan tahun ini.

“Tak ada SOP khusus, sama sahaja. Sama ada solat sunat Tarawih atau tidak, SOP sama. Namun keputusan untuk melaksanakan lapan atau 20 rakaat solat sunat itu, ia bergantung kepada pihak pengurusan masjid dan kapasiti ruang di masjid atau surau terlibat.

“Kita serahkan kepada pengurusan masjid untuk tentukan, kalau keadaan di masjid atau surau pengurusan dapat mengawal jemaah dan ikut SOP, mereka boleh laksanakan 20 rakaat, tapi jika keadaan masjid sempit atau sukar untuk kawal jemaah yang ramai, pengurusan masjid kena ambil tindakan,” katanya ketika ditemui di Taman Bandaraya di sini hari ini.

Beliau ditemui selepas merasmikan Sambutan Hari Wanita Sedunia 2022 peringkat Pulau Pinang, di sini hari ini. Turut hadir Pengerusi Jawatankuasa Pembangunan Sosial dan Hal Ehwal Bukan Islam Pulau Pinang Chong Eng.

Semalam, media melaporkan umat Islam di negara ini berkemungkinan digalakkan menunaikan solat sunat Tarawih secara berjemaah lapan rakaat, berbanding 20 rakaat.

SOP itu dibayangkan Jabatan Kemajuan Islam Malaysia (Jakim), ekoran kekhuatiran penularan varian Omicron melibatkan jemaah ketika ini.

Bagaimanapun menurut Timbalan Ketua Pengarah (Operasi) Jakim, Datuk Dr Sirajuddin Suhaimee, perkara itu masih lagi tertakluk ketetapan diputuskan Majlis Keselamatan Negara (MKN).

Sementara itu bagi aktiviti moreh, Ahmad Zakiyudin berkata pengurusan masjid atau surau digalakkan untuk membungkus makanan tersebut, dengan memberikannya kepada jemaah, berbanding mengadakan majlis di kawasan masjid.

Katanya selain itu, majlis berbuka puasa di kawasan masjid atau surau pula sekiranya diadakan, ia perlu mematuhi SOP yang ditetapkan Kementerian Kesihatan (KKM) dari segi jumlah kehadiran jemaah ke majlis tersebut.

Dalam pada itu, ketika ditanya mengenai penganjuran bazar Ramadan di Pulau Pinang, beliau berkata, ia dibenarkan dengan mengikut SOP sedia ada yang telah ditetapkan untuk para penjaja di negeri Pulau Pinang.

“Bazar Ramadan di negeri ini dibenarkan dengan SOP yang ada sekarang ini melibatkan para penjaja,” katanya. – Bernama


PM prihatin nasib menimpa penungang servis penghantaran

KUALA LUMPUR, 7 Muharam 1444H, Jumaat – Wakil persatuan e-hailing dan p-hailing akan bertemu dengan Menteri Pengangkutan dan Menteri Sumber Manusia bagi membincangkan isu yang dihadapi mereka.

Setiausaha Politik kepada Perdana Menteri Khaizulnizam Mohamad Zuldin berkata perjumpaan dua wakil persatuan itu dengan Menteri Pengangkutan Datuk Seri Dr Wee Ka Siong akan berlangsung pada Isnin ini di Putrajaya.

“Sementara perjumpaan wakil e-hailing dan p-hailing dengan Menteri Sumber Manusia (Datuk Seri M Saravanan) akan diatur dalam waktu terdekat,” katanya kepada pemberita selepas mengadakan perjumpaan dengan wakil daripada Grab Driver Malaysia Association dan Persatuan Penghantar P-Hailing Malaysia di sebuah restoran di Jalan Ampang di sini hari ini.

Menurut Khaizulnizam, pertemuan beliau bersama wakil kedua-dua persatuan hari ini adalah susulan keprihatinan Perdana Menteri Datuk Seri Ismail Sabri Yaakob mengenai isu yang dihadapi persatuan itu.

“Saya telah diarahkan oleh Perdana Menteri untuk turun berjumpa dengan penunggang p-hailing dan pemandu e-hailing untuk mendengar sendiri masalah yang dihadapi mereka.

“Yang Amat Berhormat Perdana Menteri amat prihatin dengan masalah yang dihadapi oleh penunggang p-hailing dan pemandu e-hailing,” katanya.

Beliau berkata kerajaan sentiasa mendengar masalah yang dihadapi oleh setiap ahli Keluarga Malaysia.

Sementara itu Timbalan Presiden Persatuan Penghantar P-Hailing Malaysia Abdul Hakim Abdul Rani berkata pihaknya tidak berpuas hati dengan caj penghantaran yang dipotong oleh syarikat penyedia perkhidmatan.

Timbalan Presiden Grab Driver Malaysia Association Mohd Azril Ahmat pula berharap wakil kerajaan dapat mendengar keluhan mereka sebelum mengambil apa-apa keputusan.

Sebelum ini tular di media sosial poster dengan perkataan “Off 1 Hari” dan “Food Delivery Blackout Jumaat 5 Ogos 2022” diikuti mesej untuk memboikot servis penghantaran hari ini. – Bernama


SPRM siasat dakwaan budaya rasuah babit penguat kuasa di KLIA

BANGI, 12 Zulhijjah 1444H, Sabtu – Suruhanjaya Pencegahan Rasuah Malaysia (SPRM) akan menyiasat dakwaan Menteri Pelancongan, Seni dan Budaya, Datuk Seri Tiong King Sing berhubung isu rasuah membabitkan pihak berkuasa di Lapangan Terbang Antarabangsa Kuala Lumpur (KLIA).

Ketua Pesuruhjaya SPRM, Tan Sri Azam Baki berkata, pihaknya akan mendapatkan maklumat daripada semua pihak dan menyiasat perkara itu sewajarnya.

“Oleh itu, kami menggesa orang ramai agar tidak mensensasikan atau membuat spekulasi mengenai perkara ini,” katanya.

Sebelum ini, King Sing mengakui beliau merupakan individu yang dilaporkan terbabit dalam kekecohan di ruang ketibaan antarabangsa KLIA.

Bagaimanapun Ahli Parlimen Bintulu itu menafikan tuduhan bahawa kekecohan itu timbul kerana beliau menuntut Jabatan Imigresen membebaskan pelawat dari China.

Sebaliknya beliau berkata, kehadirannya di KLIA telah membongkar satu peristiwa yang memalukan negara apabila wujudnya budaya rasuah yang dilakukan oleh segelintir pegawai dan penyalahgunaan kuasa yang kronik di pintu masuk negara.

Selain itu, King Sing turut menggesa SPRM melakukan operasi besar-besaran di KLIA bagi meneliti realiti sebenar di pintu masuk utama negara.


Turkiye bina pusat perkhidmatan baik pulih dron untuk kegunaan Ukraine

ISTANBUL, 14 Muharam 1445H, Selasa – Menteri Pertahanan Ukraine menandatangani perjanjian dengan syarikat Turkiye, Baykar Makina membina pusat perkhidmatan bagi membaik pulih dan pengurusan dron di Ukraine.

Menurut Setiausaha Kementerian Dalam Negeri, Kostiantyn Vashchenko, Ukraine kini sedang berusaha untuk meningkatkan pengeluaran dron domestik dan membina ‘dron tentera’ dalam memerangi tentera Russia yang menceroboh negara itu sejak Februari tahun lalu.

“Pembinaan pusat perkhidmatan akan menjadi sumbangan besar untuk mengukuhkan keupayaan pertahanan Ukraine dan akan membantu membawa kemenangan kita lebih dekat,” katanya dalam satu kenyataan.

Sementara itu Timbalan Perdana Menteri, Mykhailo Fedorov berkata, pembuatan dron Ukraine kini telah meningkatkan pengeluaran secara mendadak.

“Lebih 10,000 pengendali dron telah dilatih dengan 10,000 lagi dalam latihan, katanya.

Kedua-dua pasukan Ukraine dan Russia telah menggunakan pelbagai jenis Kenderaan Udara Tanpa Pemandu (UAV), yang dikenali sebagai dron, untuk tujuan peninjauan dan serangan semasa perang.

Bulan lalu, media Ukraine memetik Menteri Industri Strategik Ukraine, Oleksandr Kamyshin, kilang tersebut, Baykar Makina telah mengeluarkan dron Bayraktar di Ukraine. – Agensi


COVID-19: Singapura catat 1 kes strain virus UK B117

SINGAPURA, 9 Jamadilawal 1442H, Khamis – Singapura melaporkan satu kes yang disahkan dengan strain virus UK B117 membabitkan seorang remaja perempuan berumur 17 tahun yang menuntut di United Kingdom (UK) dari Ogos 2020, menurut Kementerian Kesihatan republik itu (MOH).

Menurut MOH, laporan baru-baru ini menyatakan bahawa strain B117, varian virus COVID-19 yang lebih berpotensi untuk menular, kini merebak di UK dan Makmal Kesihatan Awam Nasional sedang melakukan turutan genom virus bagi kes-kes COVID-19 yang disahkan dan tiba dari Eropah baru-baru ini.

Sejumlah 31 kes import dari Eropah yang tiba di Singapura antara 17 Nov dan 17 Dis 2020 telah disahkan mempunyai jangkitan COVID-19 pada Disember 2020, menurut MOH dalam kenyataan di sini.

Kenyataan itu menyebut 12 daripada mereka tidak dijangkiti strain B117 manakala seorang lagi didapati dijangkiti strain tersebut.

“Lima sampel tidak boleh dipastikan susulan kandungan virusnya yang rendah dan kami masih menunggu keputusan 11 lagi kes yang pada awalnya dikesan positif strain B117. Dua kes belum disaring setakat ini,” katanya.

Kementerian itu berkata tiada bukti setakat ini bahawa strain B117 sedang menular dalam komuniti.

Semua kes telah diberikan Notis Duduk Di Rumah selama 14 hari (SHN) di kemudahan yang ditetapkan atau diasingkan sejurus tiba di Singapura dan kontak rapat mereka telah dikuarantin lebih awal, katanya.

Sebagai langkah berjaga-jaga bagi mengurangkan risiko penularan, Singapura telah mengumumkan semalam bahawa mulai 23 Dis jam 2359, semua pemegang pas jangka panjang dan pelawat jangka pendek dengan sejarah perjalanan terkini ke UK dalam tempoh 14 hari lepas tidak akan dibenarkan masuk ke atau transit di republik itu. – Bernama


Penjawat awam terima bantuan khas RM700, pesara RM350

KUALA LUMPUR, 22 Rabiulawal 1443H, Jumaat – Seramai 1.3 juta penjawat awam Gred 56 dan ke bawah akan menerima Bantuan Khas Kewangan berjumlah RM700 sebagai menghargai jasa dan pengorbanan mereka menyampaikan perkhidmatan kepada rakyat terutamanya semasa negara mengharungi tempoh mencabar ini.

Menteri Kewangan Tengku Datuk Seri Zafrul Tengku Abdul Aziz berkata manakala seramai satu juta pesara kerajaan pula akan menerima Bantuan Khas Kewangan berjumlah RM350.

“… (kedua-dua bantuan ini melibatkan) dengan implikasi kewangan sebanyak RM1.3 bilion. Diharapkan semoga bantuan ini dapat menjadi pemangkin kepada penjawat awam untuk terus berkhidmat dengan penuh dedikasi,” katanya ketika membentangkan Bajet 2022 di Dewan Rakyat di sini hari ini.

Perkara itu adalah antara yang cadangan di bawah strategi keempat iaitu “Mendokong Penyampaian Perkhidmatan Awam” daripada Fokus Ketiga Bajet 2022 yang bertemakan “Keluarga Malaysia, Makmur Sejahtera”.

Selain itu, Zafrul berkata gantian cuti rehat (GCR) juga dinaikkan daripada maksimum 150 hari kepada 160 bagi menghargai pengorbanan penjawat awam terutama barisan hadapan yang tetap komited dengan tugas dan tidak berpeluang bercuti.

Beliau berkata kerajaan turut akan melaksanakan kemudahan membenarkan penebusan awal GCR sehingga 50 peratus atau 80 hari dengan mengambil kira keperluan penjawat awam seperti menunaikan haji atau membiayai pengajian tinggi anak mereka.

Katanya, kerajaan juga bercadang untuk menambah baik beberapa kemudahan anggota perkhidmatan awam antara lain memperuntukkan RM365 juta untuk menyelenggara kuarters dan bangunan guna sama di bawah seliaan Bahagian Pengurusan Hartanah.

Antara tambah baik lain adalah meningkatkan Kadar Bayaran Insentif Pengawasan Banduan daripada RM150 kepada RM200 sebulan yang bakal memanfaatkan lebih 14,000 pegawai penjara, selain meningkatkan Elaun Penugasan Sukarelawan Simpanan Polis daripada RM7.80 kepada RM9.80 sejam untuk pegawai dan RM6 kepada RM8 sejam untuk anggota.

Kerajaan juga bercadang memberikan bayaran insentif sebanyak RM200 kepada Pembantu Pembangunan Masyarakat Gred S19 dan Pembantu Perawatan Kebajikan Gred U11 dan U14 yang bertugas di 24 institusi kebajikan yang terlibat secara langsung dalam perkhidmatan menjaga dan merawat penghuni warga emas, orang kurang upaya (OKU) dan pesakit mental. – Bernama


Rundingan damai Selatan Thailand akan diadakan di Kuala Lumpur bulan depan

PATTANI, 5 Jamadilawal 1443H, Jumaat – Rundingan damai selatan Thailand yang tergendala akibat pandemik COVID-19 akan diadakan secara bersemuka di Kuala Lumpur pada bulan depan.

Rundingan antara wakil kerajaan Thailand – ketua perunding, Jeneral Wanlop Rugsanaoh dan kumpulan bersenjata paling berpengaruh di selatan Thailand, Barisan Revolusi Nasional (BRN) hanya diadakan secara maya sepanjang tempoh pandemik.

“Rundingan secara bersemuka tergendala apabila sempadan Thailand dan Malaysia di tutup akibat pandemik COVID-19.

“Dengan situasi COVID-19 semakin pulih, saya dan delegasi akan menghadiri mesyuarat di Kuala Lumpur,” katanya.

Wanlop berkata beliau sendiri turun padang mendengar cadangan dan maklum balas akar umbi termasuk daripada pihak berkepentingan, badan bukan kerajaan, dan civil society organisations (CSO).

“Cadangan ini akan dibawa ke meja rundingan akan datang,” katanya.

Wanlop berkata Thailand komited mencari penyelesaian secara damai dan berkekalan untuk menamatkan konflik selama beberapa dekad di wilayah bergolak di selatan.

Sebelum ini, rundingan damai antara BRN dan Thailand telah diadakan di Kuala Lumpur pada Januari dan awal Mac 2020 yang membawa harapan baharu untuk menamatkan keganasan di selatan Thailand.

Delegasi BRN diketuai Anas Abdulrahman.

Bekas Ketua Polis Negara Malaysia Tan Sri Rahim Mohd Noor bertindak sebagai fasilitator.

Kitaran keganasan tanpa henti di selatan Thailand bermula pada 2004 di empat wilayah iaitu Pattani, Yala, Narathiwat dan Songkla, yang sehingga kini mengorbankan 7,000 nyawa. – Bernama


Pemimpin Kashmir desak Modi kembalikan autonomi wilayah

SRINAGAR, 10 Zulkaedah 1442H, Isnin – Ahli politik Kashmir mahu mendesak Perdana Menteri India, Narendra Modi mengembalikan autonomi Jammu dan Kashmir ketika pertemuan Khamis ini.

Perkara itu menerusi perbincangan pertama sejak Modi mengambil status istimewa wilayah itu dua tahun lalu, kata pegawai parti.

Sebilangan ahli politik yang akan bertemu Modi pada hari tersebut adalah antara ribuan orang yang ditahan sebelum ini untuk mencegah serangan balas terhadap tindakan mengejutkan itu.

Kerajaan juga mengenakan sekatan komunikasi selama berbulan-bulan di lembah Kashmir bagi menyekat penentangan.

“Agenda kami adalah pemulihan status Jammu dan Kashmir pra-5 Ogos 2019,” kata pemimpin Parti Demokratik Rakyat (PDP), Mehbooba Mufti kepada rakannya pada Ahad, menurut dua pegawai yang menghadiri mesyuarat dalam talian.

Pemimpin kanan Persidangan Nasional juga bertemu pada hujung minggu dan menyokong keputusan itu untuk mendorong pemulihan kenegaraan serta status istimewa, kata seorang pegawai parti.

“Kami akan menuntut dua tuntutan ini dalam pertemuan dengan Perdana Menteri,” kata pegawai itu.

Ketiga-tiga pegawai tersebut enggan nama didedahkan kerana perbincangan itu bersifat peribadi.

Sementara itu, jurucakap PDP, Suhail Bukhari berkata, perwakilan PDP dan Persidangan Nasional akan bertemu pada Selasa ini bersama anggota pakatan lain yang dibentuk tahun lalu.

Tindakan itu bagi mencari pemulihan autonomi Kashmir secara aman serta bersiap sedia perbincangan bersama Perdana Menteri. – Agensi


Kes buli: 4 lagi ditahan, 6 pelajar dibebaskan

IPOH, 6 Jamadilawal 1443H, Sabtu – Polis menahan empat lagi pelajar bagi membantu siasatan kes buli didakwa berlaku di Maktab Rendah Sains Mara (MRSM) Sultan Azlan Shah, Kuala Kangsar, seperti yang tular dalam media sosial semalam.

Ketua Polis Perak Datuk Mior Faridalathrash Wahid berkata seorang pelajar berusia 15 tahun dan tiga orang berusia 13 tahun itu ditahan ketika hadir memberi keterangan di Ibu Pejabat Polis Daerah Kuala Kangsar hari ini.

Katanya, ia menjadikan keseluruhan tangkapan seramai 10 orang setakat ini selepas enam pelajar ditahan semalam.

“Enam daripadanya dibebaskan petang ini manakala empat lagi akan dibebaskan esok selepas siasatan selesai,” katanya ketika dihubungi Bernama di sini hari ini.

Tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai, tular dalam media sosial menerusi beberapa video berdurasi 13 hingga 30 saat, sehingga menerima kecaman orang ramai.

Hasil siasatan awal mendapati kejadian berlaku pada kira-kira pukul 1 hingga 2 pagi pada 9 Disember melibatkan seorang mangsa yang juga berusia 13 tahun.

Susulan itu, pihak polis memanggil kesemua pelajar yang terlibat dan pemilik akaun media sosial yang menularkan video berkenaan bagi memberi keterangan untuk membantu siasatan kes di bawah Seksyen 147 Kanun Keseksaan dan Seksyen 233 Akta Komunikasi dan Multimedia 1998. – Bernama


Ekonomi negara dijangka pulih mulai pertengahan tahun

KUALA LUMPUR, 9 Rejab 1442H, Ahad – Ekonomi negara dijangka menunjukkan perkembangan positif menjelang pertengahan tahun ini sejajar dengan pelaksanaan Program Imunisasi COVID-19 Kebangsaan yang akan bermula pada Rabu depan.

Felo Akademi Sains Malaysia, Datuk Dr Madeline Berma berkata, para pakar ekonomi meramalkan Malaysia berupaya memulihkan ekonomi bermula suku ketiga tahun ini, bergantung kepada kelancaran pelaksanaan program vaksinasi berkenaan.

“Ini juga sejajar dengan ramalan yang dikeluarkan oleh Unit Perancang Ekonomi yang menjangkakan ekonomi negara akan pulih sekitar 4.5 hingga lima peratus,” katanya menerusi program liputan khas ketibaan kumpulan pertama vaksin COVID-19 ke Malaysia di Bernama TV pada Ahad.

Madeline berkata, sektor perkhidmatan merupakan antara sektor yang perlu diutamakan dalam pemberian vaksin melalui pelaksanaan program vaksinasi yang dijadual bermula pada Rabu.

“Keutamaan perlu diberikan kepada penerima vaksin dari kalangan sektor perkhidmatan dan perkilangan untuk meningkatkan kadar pengeluaran,” tambahnya.

Madeline berharap dengan pelaksanaan program imunisasi di peringkat kebangsaan, sektor pelancongan dan eksport negara turut dapat digerakkan semula bagi membuka lebih peluang ekonomi kepada pemain industri.

“Sektor pelancongan dan eksport negara adalah sektor yang banyak terkesan disebabkan penutupan sempadan negara sejak pelaksanaan Perintah Kawalan Pergerakan (PKP) ,” katanya.

Dalam pada itu, Madeline berkata, kehadiran pelaburan syarikat farmaseutikal antarabangsa ke Malaysia dalam penyelidikan dan penghasilan vaksin COVID-19 dapat mengurangkan kadar pengangguran dalam negara.

Beliau berkata potensi kerjasama penyelidikan dan penghasilan vaksin dalam negara akan membuka peluang kepada pengambilan pekerja dari kalangan graduan berkemahiran tinggi.

“Kita harap kehadiran syarikat farmaseutikal dengan peluang pekerjaan akan memacu ekonomi negara dan memberi keyakinan terhadap pelabur asing dan tempatan bahawa ekonomi negara sedang berkembang dan kembali rancak dengan kitaran yang baik.

“Ini satu perkembangan baik dalam usaha menuju ke arah negara berteknologi tinggi sejajar dengan pelancaran Rangka Tindakan (Blueprint) Ekonomi Digital Malaysia (MyDIGITAL),” katanya. – Bernama


Tragedi 3 Mac 1924: Ulang tahun ke-97 runtuhnya Khilafah Uthmaniyah

SATU malapetaka yang besar kepada umat selepas pemusnahan kota Baghdad akibat serangan Monggol dan kejatuhan pemerintahan Islam di Andalusia (Sepanyol).

Tulisan saya mengenai 24 jam terakhir kehidupan Sultan Abdul Hamid II boleh dibaca di pautan berikut: https://www.facebook.com/mohd.luttfi/posts/3959999624024018

Sebelum kita mengkaji lebih mendalam tentang Khilafah Islamiyah Turki Uthmaniyah ini, kita perlu membetulkan satu kekeliruan dan juga mungkin salah faham tentang kewujudan Khilafah Turki Uthmaniyah ini.

Iaitu, ia bukan satu zaman pemerintahan yang wujud secara terpencil atau terpisah dari mata rantai zaman-zaman pemerintahan umat Islam terdahulu.

Khilafah Islamiyah ini bermula sejak dari kewafatan Nabi Muhammad SAW lagi, berawal dengan zaman Khulafa’ Ar Rasyidin, diikuti dengan pemerintahan Bani Umayyah, Abbasiyah dan seterusnya zaman kerajaan Ayyubiyah di Mesir, pemerintahan Islam di Sepanyol, Dinasti Saljuk Rum dan esterusnya Mamalik di Mesir hingga berakhir dengan zaman Khilafah Uthmaniyah di Turki.

Satu perbezaan ketara ialah Khilafah Uthmaniyah Turki merupakan satu pemerintahan yang merangkumi bahagian dunia yang paling besar dan paling panjang dalam sejarah Islam. Ia bermula pada tahun 1299 dan berakhir pada tahun 1924.

Tempoh yang sangat panjang sebenarnya – 625 tahun, meliputi keluasan 23 juta km persegi dan merangkumi lebih dari 30 buah negara!

Maka bukanlah satu “pekerjaan” yang mudah bagi sesiapa sahaja yang meminati sejarah Khilafah Islamiyah Uthmaniyah ini untuk membuat kajian tentang jatuh bangunnya sebuah kerajaan yang sangat besar, melibatkan ratusan tahun yang penuh dengan peristiwa dan episod-episod sejarah.

Penglibatan orang-orang Turki di dalam urusan pemerintahan juga telah bermula sejak zaman pemerintahan Abbasiyyah lagi di bawah Khalifah Al Ma’mun sebagai pegawai-pegawai politik Khilafah, kemudian di zaman pemerintahan kerajaan Tolun di Mesir, Khwarizmiyah di Turkistan, kerajaan Ikhsidiyah, Saljuk dan akhirnya Mamalik sebelum pembentukan kerajaan Uhmaniyah sendiri.

Topik Uthmaniyah ini mempunyai spectrum dan dimensi sejarah yang paling rumit untuk dirungkaikan oleh para pengkaji sejarah memandangkan jarak masa yang sangat panjang (625 tahun dicampur dengan tambahan 97 tahun lagi dari tarikh keruntuhannya pada tahun 1924 hingga hari ini (97 tahun). Sumber pengkajian sejarahnya pula berselerak di celah-celah timbunan ribuan buku dalam banyak bahasa, termasuk bahasa Turki lama, Arab, Latin dan sebagainya.

Oleh kerana itu, artikel ini hanyalah secebis pengenalan tentang satu sisi dari sejarahnya yang istimewa dan menarik.

Pembaca digalakkan membuat pembacaan sendiri dan juga melalui sedikit bahan-bahan rujukan yang disenaraikan di hujung artikel saya. Saya juga cuba menambah kepada penulisan ini melalui beberapa lampiran berbentuk grafik, gambar dan petikan-petikan video.

Latar Belakang Sejarah

Kerajaan Uthmaniyah bermula dari kebangkitan satu kabilah bernama Kayi yang diketuai oleh pemimpin mereka bernama Ertughrul. Beliau mewarisan kepimpinan kabilah yang dianggotai beratus-ratus keluarga setelah kematian ayah beliau bernama Sulaiman Syah.

Di bawah kepimpinan Ertughrul, kabilah Kayi ini menempa nama apabila menjadi ancaman kepada tentera-tentera Mongol dan Bizantium yang ketika itu sedang berperang dengan Dinasti Saljuk.

Setelah kematian Ertughrul, kepimpinan kabilah yang semakin besar ini diambil alih oleh anaknya bernama Uthman dan melalui Uthmanlah bibit-bibit pembentukan sebuah pemerintahan (daulah) mula dirumuskan. Untuk tujuan tersebut, Uthman mula menyeru kepada persatuan kabilah-kabilah Turki (yang masing-masing mempunyai kedaulatan tersendiri) untuk bergabung dengan beliau di bawah satu bendera (sanjak) untuk mewakili semua bangsa Turki.

Pada ketika ini, Dinasti Saljuk sedang berada di hujung pemerintahannya dan kabilah-kabilah Turki masih lagi bernaung di bawah pemerintahan Dinasti Saljuk, yang masih diiktiraf sebagai kerajaan yang berdaulat.

Uthman meneruskan lagi cita-cita untuk membentuk sebuah negara dengan penaklukan beberapa kubu/kota pertahanan Kristian sebagai satu strategi mengukuhkan kekuatannya. Diringkaskan cerita, konsep penubuhan negara yang tunggal yang mewakili dan menaungi semua bangsa dan kabilah Turki mula menjelma di zaman pemerintahan anak lelaki Uthman iaitu Orhan.

Ketika mana Baghdad diserang dan dihancurkan oleh tentera Mongol pada tahun 1258, Khilafah Abbasiyyah masih lagi berpusat di Qahirah, Mesir. Khalifah hanyalah satu simbol sahaja kepada kepimpinan dan kesatuan umat Islam di mana kuasa sebenar adalah terletak kepada para Sultan yang setia kepada Khalifah.

Antara pembukaan-pembukaan yang besar di zaman Uthmaniyah ialah penaklukan/pembukaan Kota Konstantinople (Istanbul) oleh Sultan Muhammad II yang lebih dikenali sebagai Sultan Muhammad Al Fatih pada tahun 1453.

Sultan Sulaiman membuka Yugoslavia pada tahun 1521, membuka Hungary paa tahun 1526 dan hampir membuka Vienna pada tahun 1529, tetapi kepungan terhadap kota ini tidak diteruskan kerana musim sejuk.

(*Apabila Mesir dibuka/ditawan oleh Sultan Uthmaniyyah Kesembilan iaitu Sultan Salim I, gelaran Khalifah mula diwarisi oleh para Sultan Uthmaniyyah bermula tahun 1512).

Punca-punca Kejatuhan Uthmaniyah Turki

Terdapat 5 sebab utama bagaimana Khilafah Uthmaniyah yang sangat luas wilayah naungannya dapat dijatuhkan atau mengalami keruntuhan.

PERTAMA – Zaman Kelemahan yang membawa kepada kejatuhannya, bermula dari tahun 1757 hingga 1924.

Zaman ini diwarnai dengan 3 poin utama khususnya dalam kurun ke 15:
1. Tiada perluasan baru
2. Tiada kemajuan ilmu dan penciptaan baru
3. Eropah/Barat mendahului dari segi kemajuan material.
(Catitan: Ketiga-tiga poin di atas memerlukan penjelasan yang lebih panjang, tetapi tidak dapat dibuat dalam penulian ini. InsyaAllah bila berkesempatan, akan diulas lebih mendalam).

KEDUA – Perancangan Yahudi.
Gerakan untuk menjatuhkan pemerintahan Uthaniyah Turki dimulakan oleh Syabtai Zivi, pengasas kepada ajaran/mazhab aqidah Yahudi Dunamah (yang kembali, balik atau murtad).

Syabtai muncul bersama ajaran ini pada abad ke 17 Masihi dan mengaku dirinya sebagai Al Masih Al Muntazar yang akan muncul pada tahun 1648 untuk mengetuai orang-orang Yahudi untuk memimpin dunia. Pusat gerakan mereka adalah di Palestin dan Al Quds (Baitul Maqdis) akan dijadikan sebagai ibu kota pemerintahan Yahudi yang mereka impikan.

Perancangan dan strategii licik ini beroperasi di Salonika, Greece, yang merupakan tumpuan penduduk-penduduk Yahudi ketika itu. Gerakan ini merebak ke hampir seluruh benua Eropah seperti Poland, Jerman, Belanda, Inggeris,Itali, Afrika Utara dan beberapa wilayah lain.

Syabtai dan para pengikutnya sebenarnya gigih berkerja untuk menjayakan agenda dan kepentingan Zionis secara rahsia tetapi menzahirkan keIslaman mereka supaya tidak dicurigai.

Mereka sangat aktif menyebarkan ideology Freemason termasuk menyusup ke dalam Jamiyyah Ittihad Wa Taraki (Organisasi Persatuan Dan Pembangunan). Ramai anggota pertubuhan ini turut terlibat dalam aktiviti-aktiviti Freemason ini.

Sultan Abdul Hamid II sangat menyedri tentang kewujudan dan muslihat puak-puak Yahudi Dunamah dan Freemason ini.

Justeru kedua-dua kumpulan ini saling berkerjasama untuk menjatuhkan Sultn Abdul Hamid II melalui kalimat-kalimat kebebasan, kemerdekaan, demokrasi dan penyingkiran Sultan Abdul Hamid yang digelar sebagai Diktator.

Orang-orang Yahudi Dunamah ini dianggap sebagai pintu pertama dan menjadi asas kepada gerakan Yahudi Antarabangsa.

KETIGA: Penjajahan dan perluasan kuasa Barat.

Satu – Sepanyol dan Belanda telah menjelajah ke Timur Jauh. Muncul England, Perancis, Russia (anggap Ortodok semuanya bawah Rusia) dan lain-lain.

Dua – Penjajahan di Asia Tenggara dan Afrika

Tiga – Peranan Muhammad Ali Pasya. Muhammad Ali Pasha yang berasal dari Albania merupakan panglia tentera yang kemudiannya dilantik menjadi gabenor kerajaan Uthmaniyah dan akhirnya menjadi pemerintah Mesir dari tahun 1805 hingga 1848.

Pada tahun 1831, Muhammad Ali Pasha melancarkan perang terhadap Sultan, menakluki Syria, menyeberang masuk ke bumi Turki dan secara terus dan mula mengancam kota IstambulBeliau mengulangi lagi tindakannya terhadap kerajan Turki Uthmaniyah pada tahun 1840. Beliau telah mengalahkan tentera Uthmaniyah dan membukan jalan untuk penaklukan kota Istambul.

Beliau sebenarnya telah berkerjasama dengan pihak British dan membenarkan negara itu membuka konsulat Inggeris di Palestin.

KEEMPAT: Kemunculan Idea Negara Yahudi.

(1) – Mazhab Protestant (Yahudi masuk Kristian) 1789 Masihi, beriman dengan Kitab Perjanjian Lama (Old Testament) dan usulnya negara khas untuk penganut Yahudi di Palestin sebagai syarat turunnya Nabi ‘Isa.

(2) Strategi Napoleon Bornaparte. Dalam bulan Julai 1798, setelah mengalahkan tentera Mamalik di Mesir, pemimpin tertinggi tentera Perancis Napoleon Bornaparte telah berjaya menawan Qahirah dan Iskandariah. Setelah beberapa lama bulan tinggal di Qahirah, yakni dalam bulan Februari 1799, Napoleon mengalahkan tentera Turki Uthmaniyah di Al Arish, dikuti dengan kemenangan ke atas Gaza dan Jaffa dan pada 20 Mac 1799.

Oleh kerana kepungan ke atas kota Akka memakan masa hampir sebulan, Napoleon cuba mendapatkan sokongan orang-orang Yahudi di Palestin untuk melawan tentera British. Di sinilah beliau memberi janji kepada orang-orang Yahudi dengan satu perisytiharan yang antara lain menjemput semua orang Yahudi dari Asia dan Afrika untuk bergabung di bawah bendera kepimpinan beliau dengan tujuan untuk menegakkan kembali pemerintahan Jerusalem lama di Palestin.

KELIMA: Detik-Detik Akhir Khilafah Uthmaniyah:

Pertama: Kemunculan Jamiyah Ittihad Wa Taraki (Organisasi Persatuan Dan Pembangunan). Organisasi ini banyak dipengaruhi oleh idea-idea Freemason yang dipelopori oleh orang-orang Yahudi Dunamah. Percubaan pemimpin Zionis bernama Theodore Hertzl untuk meminta tanah bagi orang-orang Yahudi di Palestin (dengan tawaran janji untuk melunaskan semua hutang luar kerajan Uthmaniyah) telah ditolak mentah-mentah oleh Sultan Abdul Hamid II. Bagaimanapun, puak Zionis tidak tinggal diam.

Mereka melancarkan Gerakan Freemason (melalui Yahudi Dunamah) dan cuba mempengaruhi sebahagian rakyat Turki yang berpengaruh.

Gerakan Freemason mempunyai hubungan yang sangat erat dengan anggota-anggota Organisasi Persatuan Dan Pembangunan yang berkembang pesat di Salonika. Organisasi ini yang juga dikenali sebagai Turki Muda (Young Turks) mempunyai hbungan rapat dengan pihak tentera. Ramai juga anggota Turki Muda ini terdiri dari orang-orang Yahudi di Salonika.

Untuk mendapat dana, puak Yahudi Dunamah (yang berpura-pura masuk Islam) membantu mereka.
Kumpulan inilah yang kemudiannya berperanan besar untuk menyingkirkan Sultan Abdul hamid dari jawatannya sebagai Khalifah.

(b) Pemecatan Sultan Abdul Hamid II pada 1909 dengan kehadiran Emanuel Qarassu (Yahudi) dlm majlis rasmi khilafah

(c) Turki terheret ke dalam Perang Dunia Pertama dan bersekutu dengan Jerman. Bagaimanapun, kerajan Uthmaniyah kalah di dalam peperangan ini dan terpaksa akur dengan pembahagian wilayahnya kepada Barat/Eropah.

Di sinilah kita dapat melihat kelickan dan nafsu meluap-luap dari kuasa-kuasa besar untk menjajah, merompak dan memperhambakan dunia Islam.

Perjanjian Sykes-Picot yang bertarikh Mei 1916 merupakan persetujuan rahsia yan diperbut semasa Perang Dunia Pertama oleh Inggeris dan Perancis (dengan persetujuan Rusia dan Itali) untuk membahagi-bahagikan empayar Turki Uthmaniyah Turki mengikut bidang pengaruh dan kekuasaan masing-masing.

Perjanjian ini mengakibatkan wilayah-wilayah penguasaan Turki seperti Syria, Iraq, Lebanon dan Palestin kepada beberapa jajahan di bawah kawalan dan pentadbiran Perancis dan Inggeris. Hal iniberlaku kemudiannya apabila Turki mengalami kekalahan di dalam Perang Dunia Pertama pada tahun 1918.

Peristiharan Balfour bertarikh 2 November 1917 pula merupakan kenyataan rasmi dasar kerajaan British yang menyokong penubuhan negara orang Yahudi di Palestin dengan syarat tidak merugikan hak-hak sivil dan agama masyarakat bukan Yahudi di Palestin atau hak-hak dan status yang dinikmati oleh bangsa Yahudi di negara lain.

Deklarasi ini dibuat melalui surat daripada Setiausaha Luar British Arthur James Balfour kepada pemimpin Yahudi British Lord Rothschild untuk dikirimkan kepada Persekutuan Zionis iaitu sebuah organisasi zionis persendirian.

Surat ini menggambarkan kedudukan yang diambil oleh Kabinet British seperti yang dipersetujui semasa mesyuarat pada 31 Oktober 1917. Ia juga menyatakan deklarasi ini sebagai isyarat “simpati kepada aspirasi Zionis Yahudi.”

Deklarasi Balfour kemudian dimasukkan ke dalam Perjanjian Damai Sèvres dengan Turki dan Mandat British Palestin.
(d) Kamal Atarturk mengisytiharkan pembubaran Khilafah dan kemunculan Turki Moden yang sekular.

Ekoran dari kekalahan tentera Uthmaniyah dalam Perang Dunia Pertama, tentera British mula memasuki Istanbul. Mustafa Kamal yang ditugaskan untuk menghalang kemasukan ini bagaimanapun mempengaruhi masyarakat awam untuk memberontak terhadap Khalifah di Istanbul.

Pada 19 Mac 1920, Mustafa Kamal telah mempengaruhi Majlis Nasional untuk membentuk negara baru iaitu negara Nasional Turki. Kekalahan Tentera Bersekutu yang diikuti gencatan bersenjata dan rundingan damai pada 3 -11 Oktober 1922 semakin menguatkan kedudukan Mustafa Kamal. Pada 1 November 1922, Majlis Nasional telah meluluskan satu undang-undang yang memisahkan jawatan Sultan dari Khilafah. British telah mengadakan rundingan dengan Mustafa Kamal dan satu perjanjian ditandatangani pada 24 Julai 1923.

Seterusnya pada 3 Mac 1924, Majlis Nasional membuat keputusan menghapuskan jawatan Khalifah dan mengisytiharkan Turki sebagai sebuah repablik.
(e) Tindakan Susulan Setelah Khilafah Dihapuskan.

Setelah Turki diisytiharkan menjadi sebuah Repablik, Khalifah ketika itu Sultan Abdul Majid II dihalau keluar negeri, dikuti dengan penhapusan segala unsur Islam dalam masyarakat.

Masjid-masjid ditutup dan diambilalih, penggunaan Bahasa Arab, tulisan Arab dan pakaian Muslim dilarang, Mahkamah Syari’ah dilenyapkan, azan dikumandangkan dalam Bahasa Turki dan para wanita Muslimah dilarang menutup aurat dan Turki semakin kencang mengikuti budaya sekular dan liberal.

Maka berakhirlah riwayat dan nyawa pemerintahan Khilafah yang bertahan selama lebih 600 tahun yang menjadikan Islam sebagai akar tunjang kewujudannya..

IBRAH DAN PENGAJARAN:

Apakah yang kita dapat pelajari dari sejarah gemilang Khilafah Uthmaniyah Turki ini dan apakah ibrah yang kita dapat petik dari episode kejatuhannya?
Pertama: Memahami tentang realiti pertembungan tamadun dunia – antara Islam dan Barat/Eropah, Sejarah pertembungan tamadun, falsafah dan sistem hidup ini memang boleh diperhatikan dengan jelas sekali dari perjalanan sejarah Khilafah Uthmaniyah. Faktor jatuh bangun Islam dapat dilihat secara kuat di sebalik pertembungan tersebut.

Bagaimanapun, kita harus bersifat realistik dan secara jujur perlu keluarkan diri kita dari rangkulan idealisme dan menerima kenyataan bahawa Khilafah Uthmaniyah tidak terlepas daripada unsur-unsur kelemahan kelemahan yang membawa kepada tragedi malang d penghujung jalan.

Kedua: Isu Palestin. Ini merupakan satu agenda Yahudi sejak dari zaman permulaan Islam lagi. Bermula dengan perubahan Kiblat – yang menandakan peralihan kepimpinan dunia dari bangsa Yahudi kepada umat Islam.

Isu Palestin merupakan topik utama dan paling penting yang mewarnai latarbelakang pertembungan antara Islam dan dunia Barat/Eropah dengan meletusnya 8 siri Perang Salib (dari tahun 1095 – 1270, perancangan Zionis Antarabangsa untuk membentuk negara Israel bagi penduduk Yahudi sedunia dan seterusnya menguasai percaturan geo-politik antarabangsa.

Isu Palestin ini juga yang telah menyebabkan Sultan Abdul Hamid II disingkirkan dari jawatan Khalifah.

Ketiga: Menolak Normalisasi – a) Pertama dengan Israel. Negara-negara Arab yangdahulunya memulakan pemberontakan terhadap Khilafah Uthmaniyah, kini mereka juga yang saling berebut mengiktiraf Israel. Disebabkan kerakusan mereka untuk bebas dan merdeka dari naungan Khilafah Uthmaniyah, dunia Islam menjadi kacau bilau dengan tindak-tanduk mereka hari ini.

b) Kedua, menolak normalisasi dengan ideologi kufur – idea-idea asing tentang kebebasan, hak asasi, kesamarataan, liberalisma, pluralisma agama dan juga sekularisma.
Keempat: Dunia Islam telah berpecah belah. Muktamar untuk melantik Khalifah baru tidak dapat membalut dan menyembuhkan luka dan kepedihan. Realiti semasa umat Islam sudah terlalu parah.

Keperluan masa depan: Strategi utama ialah membina kekuatan dan jatidiri dari bawah – akni di peringkat individu, keluarga, komuniti, masyarakat dan seterusnya negara, mengisi semua peringkat dengan satu misi dan risalah dan menggerakkan langkah dan perancangan untuk membangun umat yang beragenda.

Strategi kedua ialah melawan musuh dan kekufuran secara seimbang, pena dengan pena, institusi dengan institusi dan kekuatan dengan kekuatan. Musuh tidak lagi boleh dihadapi sekadar dengan do’a, ratapan, zikir dan harapan atau impian. Segala kemajuan dalam bidang teknologi dan ilmu pengetahuan perlu dimanfaatkan tanpa mengabaikan sebab akibat dan falsafah hidup bersumberkan wahyu.

Tugas membangunkan peradaban yang dipasak pada tunjang Islam dan Iman ini hanya dapat dipikul oleh jiwa-jiwa yang merasa ghairah yang tinggi terhadap Islam.

Sekiranya Khilafah Uthmaniyah perlu kepada proses kebangkitan yang memakan masa beratus tahun untuk sampai ke puncaknya, maka umat islam hari ini tidak punya alasan lagi untuk hidup berpangku tangan dan membiarkan kepimpinan dunia didominasi oleh mereka yang akan membawa kebinasaan dan kehancuran kepada seluruh alam.

Kejatuhan dan keruntuhan pemerintahan Islam di Baghdad, Andalusia, Mughal dan terakhir Uthmaniyah tidak berlaku begitu sahaja. Episod-episod luka ini sehausnya menjadi pembakar semangat dan motivasi untuk satu kebangkitan dan peradaban baru.

Hidup dan masa depan umat dan bangsa perlu diagendakan.

Mohd Luttfi Abd Khalid
Pengerusi iPeguam/Pemerhati politik


Kes rasuah Guan Eng didengar esok

KUALA LUMPUR, 2 Zulhijjah 1442H, Isnin – Perbicaraan kes bekas Ketua Menteri Pulau Pinang, Lim Guan Eng membabitkan pembinaan terowong dasar laut dan projek pembinaan jalan utama di negeri itu, akan didengar di Mahkamah Sesyen, esok.

Ia susulan keputusan Mahkamah Tinggi yang menolak permohonan pemimpin DAP itu untuk memindahkan empat pertuduhan ke Mahkamah Tinggi.

Hakim Mahkamah Tinggi, Datuk Muhammad Jamil Hussin berkata, sebarang persoalan undang-undang boleh ditangani dan diputuskan oleh Mahkamah Sesyen.

“Hakim Mahkamah Sesyen mempunyai kelayakan undang-undang dan sangat berpengalaman untuk membicarakan kes terhadap pemohon.

“Hakim Mahkamah Sesyen juga mempunyai kebolehan dan mampu menangani sebarang persoalan undang-undang yang berbangkit.

“Mahkamah mendapati pemohon gagal mematuhi Seksyen 417(1)(d) Kanun Acara Jenayah. Sehubungan itu, notis pemohon ditolak,” katanya.

Terdahulu, Timbalan Pendakwa Raya, Wan Shaharuddin Wan Ladin membantah permohonan pihak pembelaan.

Beliau seperti dilapor media tempatan berkata, tindakan itu bukan sahaja mencetus kesangsian sedangkan tarikh perbicaraan telah ditetapkan pada 21 Disember lalu, malah ia dilihat sebagai menyalahgunakan proses mahkamah.

Katanya, tarikh perbicaraan itu telah dipersetujui kedua-dua pihak ketika ditetapkan pada Disember lalu.

“Malah pendakwaan sudah menyenaraikan beberapa saksi dari Pulau Pinang yang dipanggil memberi keterangan di Mahkamah Sesyen bermula esok,” katanya lagi.

Sehubungan itu, perbicaraan di hadapan Hakim Azura Alwi akan didengar esok.

Khamis lalu, Guan Eng memfailkan permohonan supaya kesnya dipindahkan ke Mahkamah Tinggi menerusi Tetuan Gobind Singh Deo & Co.

Ahli Parlimen Bagan itu turut memohon supaya semua prosiding di Mahkamah Sesyen ditangguhkan sementara menunggu keputusan permohonan itu.


Terus sasar Tebing Barat, Israel tangkap 5 lagi rakyat Palestin

RAMALLAH, 2 Rejab 1443H, Jumaat – Tentera pengganas Israel terus menyasarkan wilayah Tebing Barat untuk memperluaskan penjajahan, yang membawa kepada penangkapan lima rakyat Palestin, semalam.

Sumber tempatan dan keselamatan memberitahu, polis Israel menangkap seorang penduduk kampung Zububa, barat laut Jenin, ketika dia berada di Israel.

Tentera Israel turut menahan tiga yang lain selepas menceroboh dan menggeledah rumah mereka di bandar Jenin dan Qalqiliya.

Rejim berkenaan melakukan serbuan sama di bandar Kafr Qaddum, di timur Qalqiliya, yang menyebabkan seorang warga Palestin ditangkap.

Israel menjalankan serbuan ke rumah Palestin hampir setiap hari di seluruh Tebing Barat, kononnya untuk mencari individu dikehendaki sehingga mencetuskan pertempuran dengan penduduk.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran.

Di bawah undang-undang tentera Israel, rejim mempunyai kuasa eksekutif, perundangan dan kehakiman penuh ke atas tiga juta rakyat Palestin di Tebing Barat. – Agensi


Toronto ketatkan keselamatan di masjid, pusat komuniti Islam

TORONTO (Ontario, Kanada), 16 Ramadan 1443H, Isnin – Bandar Toronto di Kanada mengetatkan kawalan keselamatan di masjid dan pusat komuniti Islam pada Ahad susulan kejadian lima jemaah ditembak sejurus selepas menunaikan solat Tarawih, lapor Agensi Anadolu (AA).

Ketua polis Daerah Peel, Nishan Duraiappah dalam hantaran di media sosialnya berkata pihak polis meningkatkan protokol keselamatan di masjid dan pusat komuniti milik umat Islam di wilayah itu.

Ketua Polis Toronto James Ramer berkata usaha menjejaki penyerang masih diteruskan dan menggesa mereka mempunyai maklumat, tampil membantu pihak polis.

Lima jemaah ditembak ketika keluar dari masjid sejurus selesai menunaikan solat tarawih.

Sementara itu, dua mangsa yang cedera masih menerima rawatan di hospital. – Bernama


Malaysia diiktiraf berjaya urus, kawal COVID-19: PM

PUTRAJAYA, 14 Zulkaedah 1441H, Isnin – Malaysia telah diiktiraf antara negara yang amat berjaya di dunia dalam mengawal dan menguruskan wabak COVID-19, kata Perdana Menteri Tan Sri Muhyiddin Yassin.

Berucap pada perjumpaannya bersama kira-kira 250 warga Jabatan Perdana Menteri di sini, hari ini, beliau berkata kejayaan tersebut adalah berkat usaha kesungguhan dan kerjasama semua pihak di peringkat kerajaan hingga masyarakat.

“Kita bersyukur kerana Malaysia telah dapat melalui satu tempoh masa yang amat mencabar iaitu untuk menangani wabak COVID-19 yang telahpun melanda dunia dan Malaysia tidak terkecuali.

“Kesemuanya ini kerana adanya usaha bersungguh-sungguh kita bersama-sama, baik di peringkat kerajaan mahupun rakyat jelata, menguruskan secara bijaksana, tegas dan berani membuat keputusan yang segera dan tepat untuk menentukan wabak penyakit ini tidak menular dalam kalangan masyarakat,” katanya.

Beliau berkata kerajaan tidak memandang remeh sesuatu isu sekiranya ia melibatkan kesejahteraan rakyat walaupun Malaysia tidak mempunyai pengalaman berhadapan dengan wabak sedemikian dalam tempoh lebih 60 tahun. – Bernama


Vernakular: Kaki, tangan, jiwa pemimpin diikat kiasu

BANGI, 13 Muharram 1442H, Selasa – Ketiadaan pemimpin berjiwa besar menyukarkan usaha mengembalikan semula ‘roh’ asal pendidikan di negara ini.

Ketua Angkatan Pemuda-Pemudi BERJASA (ANGKASA), Hazwan Mohamad berkata, sedangkan Penyata Razak 1956 memiliki matlamat besar, malah pada ketika itu semua pihak bersetuju dengannya.

“Ketiadaan pemimpin yang berjiwa besar menyebabkan kita jauh dari beransur-ansur untuk melaksanakan tujuan ini, malah kita pula semakin ditolak beransur-ansur.

“Tidak ada lagi walau seinci ruang melepasi garis sempadan tanah Malaysia ini yang masih mengekalkan sistem vernakular, melainkan negara kita.

“Sistem yang selama ini menjadi batu tembok penghalang pada sebuah impian melihat anak bangsa Malaysia tidak terpisah-pisah dinding dan bumbung sejak usianya mengenal dunia,” katanya dalam satu kenyataan, hari ini.

Tegas Hazwan, rakyat mahukan pemimpin yang memiliki jiwa untuk melawan agenda sekumpulan manusia tidak sedar diuntung dan sering kali menuntut perkara antinasional.

“Kita juga perlukan keberanian untuk memilih pemimpin yang tidak diikat kaki dan tangannya serta jiwanya oleh sekumpulan manusia yang rasis dan kiasu,” katanya.

Sebelum ini, Menteri Komunikasi dan Multimedia, Datuk Saifuddin Abdullah yakin kerajaan hari ini tidak akan mengganggu peranan yang dimainkan oleh sekolah vernakular.

Saifuddin berkata, isu pemansuhan sekolah vernakular bukan satu keutamaan untuk dibahaskan buat masa ini kerana keutamaan kerajaan ketika ini untuk memberikan kualiti pendidikan yang terbaik.

Pada masa sama, Menteri Perpaduan Negara, Datuk Halimah Sadique memaklumkan bahawa kerajaan tidak akan mengubah sistem pendidikan negara dengan memansuhkan sekolah vernakular.

Halimah berkata, usaha memupuk perpaduan negara dalam kalangan masyarakat majmuk di Malaysia berupaya dirintis menerusi kaedah lain.

Kenyataan itu bagaimanapun mendapat reaksi negatif pelbagai pihak yang mendukung hanya sekolah satu aliran sahaja diwujudkan di negara ini.


Guan Eng pula mohon maaf kepada kerajaan Sarawak

BANGI, 29 Rabiulakhir 1444H, Khamis – Selepas mewakilkan Setiausaha Agung DAP, Anthony Loke mengadakan pertemuan di Kuching, kini Lim Guan Eng pula tampil membuat permohonan maaf kepada kerajaan Sarawak.

Pengerusi DAP itu dalam kenyataan ringkas memohon maaf kepada Premier Sarawak, Tan Sri Abang Johari Abang Openg dan kerajaan Gabungan Parti Sarawak (GPS) terhadap kenyataan terdahulu yang mungkin telah menyinggung perasaan mereka.

“Saya memohon maaf sekiranya sebarang kenyataan saya telah menyinggung Premier Sarawak dan kerajaan GPS Sarawak.  Masa depan negara mendahului segala-galanya.

“Kita sama-sama mengorak permulaan baru untuk berganding bahu demi memelihara kemajmukan, keterangkuman serta perpaduan masyarakat pelbagai kaum dan budaya dan mempertahankan Perlembagaan Persekutuan demi kebaikan semua di Semenanjung Malaysia, Sabah dan Sarawak,” katanya dalam hantaran di laman Facebook rasminya, hari ini.

Sebelum ini, hubungan GPS dan DAP keruh berikutan kenyataan Guan Eng pada 2019 meminta kerajaan negeri Sarawak membayar terlebih dahulu hutang sebanyak RM2.352 bilion sebelum bantuan kerajaan Persekutuan membaiki sekolah-sekolah daif disalurkan ke negeri itu.

Pada Jun tahun sama juga, bekas Menteri Kewangan itu berkata, Sarawak mungkin muflis dalam tempoh tiga tahun lagi.

Guan Eng ketika itu berkata, dengan belanjawan tahunan sebanyak RM11 bilion, rizab RM30 bilion Sarawak akan habis dalam masa tiga tahun.

Menjelang Pilihan Raya Umum ke-15 (PRU15) lalu, Abang Johari berkata, beliau tidak lupa bagaimana Guan Eng meminta Kerajaan Sarawak membayar hutang tersebut.

“Saya dicabar oleh Menteri Kewangan ketika itu, yang meminta Sarawak membayar pinjamannya kepada kerajaan Pakatan Harapan terlebih dahulu.

“Kerajaan Sarawak menyahut cabaran itu dengan membayar RM1 bilion pendahuluan kepada kerajaan pusat,” kata Abang Johari.


Lembu, kambing di Sarawak bebas FMD, selamat untuk ibadah korban

KUCHING, 9 Zulhijjah 1443H, Sabtu – Tiada kes penyakit kuku dan mulut (FMD) melibatkan lembu dan kambing yang diternak di Sarawak setakat ini, kata Menteri Pemodenan Pertanian dan Pembangunan Wilayah Sarawak, Datuk Seri Dr Stephen Rundi Utom.

Beliau berkata, Sarawak telah mengharamkan pengimportan lembu dari Indonesia berikutan wabak tersebut dikenal pasti di Kalimantan Barat.

Justeru, beliau berkata, ternakan yang akan dikorbankan sempena Aidiladha di negeri ini adalah sihat serta bebas penyakit.

“Jabatan Veterinar telah mengenakan sekatan atau Kawalan Pergerakan Ternakan dari kawasan kawalan FMD ke kawasan yang lain. Setakat ini, bahagian yang telah diwartakan sebagai kawasan kawalan FMD ialah Kuching, Serian, Sri Aman, Miri dan Limbang,” katanya dalam kenyataan hari ini.

Menurutnya, Sarawak memerlukan kira-kira 2,000 ekor lembu setiap tahun bagi ibadah korban dan bekalan haiwan itu adalah mencukupi.

Ibadah korban oleh umat Islam dilaksanakan bermula selepas selesai solat sunat Aidiladha pada 10 Zulhijjah (esok) dan hari-hari tasyriq iaitu 11, 12 dan 13 Zulhijjah 1443H sebelum berakhir waktu Asar. – Bernama


Wanita BERJASA kutuk Festival Fesyen Melbourne hina Islam

BANGI, 24 Syaaban 1444H, Jumaat – Wanita BERJASA mengutuk sekeras-kerasnya sebarang perbuatan menghina agama Islam seperti yang berlaku di Festival Fesyen Melbourne, baru-baru ini.

Ketua Wanita BERJASA, Dr Fadhilah Ashari berkata, perbuatan menyerang agama Islam, termasuk menggunakan medium seni adalah satu bentuk gerakan tersusun yang dirancang serta mungkin ditaja oleh pihak tertentu.

Beliau berkata, umat Islam seharusnya bersatu dalam mempertahankan agama dan permohonan maaf yang dikeluarkan tidak sepatutnya menjadikan kita lembut hati menghadapi niat jahat pihak terbabit.

“Kita faham bahawa walaupun Islam adalah agama yang mengiktiraf hak beragama setiap orang, tetapi menjadi tanggungjawab umat Islam mempertahankan Islam daripada serangan musuh-musuh.

“Perlu jelas bahawa kita ada maruah yang perlu dipertahankan dan menjadi tanggungjawab untuk kita menangkis segala tohmahan yang bertujuan untuk mencemarkan imej Islam,” katanya.

Beliau berkata demikian mengulas foto dan video model yang memperagakan persalinan memaparkan kalimah Allah ketika Festival Fesyen Melbourne pada 3 hingga 11 Mac lalu.

Pertunjukan itu telah mencetuskan kemarahan orang ramai selepas jenama ‘Not A Man’s Dream’ memperagakan dua reka bentuk pakaian ‘jumpsuit’ tanpa lengan, namun menutup sebahagian kepala dalam fabrik lut sinar dipenuhi kalimah Allah.


13 kluster baharu COVID-19 dikesan

PUTRAJAYA, 22 Jamadilawal 1442H, Rabu – Malaysia hari ini melaporkan 13 kluster baharu, iaitu kluster harian tertinggi, dengan 10 daripadanya melibatkan tempat kerja di Kuala Lumpur, Selangor, Johor dan Sabah, kata Ketua Pengarah Kesihatan Tan Sri Dr Noor Hisham Abdullah.

Beliau berkata 10 kluster itu ialah Kluster Dataran Utas, Kluster Casa Permai, Kluster Firma, Kluster Persiaran Teknologi, Kluster Bersepadu, Kluster Jalan Padu, Kluster Kampung Pitas, Kluster Ikan Emas, Kluster Kayuh dan Kluster Jalan Seputeh.

Menurut beliau, kluster tersebut dikenal pasti melalui saringan bersasar yang dijalankan di tempat kerja terbabit selain saringan individu bergejala serta kontak rapat.

“Kluster Dataran Utas melibatkan daerah Petaling, Selangor dengan kes dilapor positif COVID-19 hari ini melalui saringan bersasar di sebuah syarikat dan hingga kini sejumlah 66 kes dikesan positif.

“Kluster Casa Permai juga melibatkan daerah Petaling, Selangor dengan kes dilapor positif COVID-19 bermula 31 Dis lepas melalui saringan bersasar di sebuah pasar raya dan kini 109 kes dikesan positif,” katanya pada sidang media perkembangan COVID-19 hari ini. – Bernama


1.9 juta kenderaan dijangka guna lebuh raya sempena Maulidur Rasul

BANGI, 8 Rabiulawal 1444H, Rabu – Plus Malaysia Berhad (PLUS) menjangkakan kira-kira 1.9 juta kenderaan akan menggunakan lebuh raya bermula Jumaat ini sempena cuti sambutan Maulidur Rasul.

Sehubungan itu, pengguna lebuh raya berkenaan digesa merancang perjalanan mereka bagi menghadapi kemungkinan berlakunya kesesakan yang memanjangkan tempoh perjalanan.

Ketua Kecemerlangan Operasi PLUS, Mohd Yusuf Abdul Aziz berkata, jumlah itu adalah lonjakan daripada 1.7 juta kenderaan sehari pada hari-hari biasa.

“Sejak beralih ke fasa endemik, PLUS telah merekodkan jumlah trafik harian seperti mana tempoh pra-pandemik iaitu 1.7 juta kenderaan setiap hari pada hari-hari biasa.

“Pada ketika ini, jumlah tersebut melonjak kepada 1.9 juta kenderaan pada hujung minggu dan kami menjangkakan ia berterusan ketika cuti hujung minggu ini dan sambutan Maulidur Rasul di mana pelanggan lebuh raya akan mengambil kesempatan cuti selama tiga hari,” katanya dalam kenyataan, hari ini.

Oleh itu, beliau menasihatkan supaya pengguna yang menggunakan lebuh raya pada hujung minggu ini supaya membuat persediaan dan memastikan kenderaan mereka berada dalam keadaan baik bagi menghadapi kemungkinan kesesakan akibat lonjakan trafik.

“Sebelum memasuki lebuh raya, pelanggan dinasihatkan untuk menambah nilai kad Touch ‘n Go dan e-Wallet (bagi mereka yang menggunakan RFID) dan memastikannya sentiasa mempunyai baki yang mencukupi dan tambah nilai sebelum memulakan perjalanan untuk mengelakkan kesulitan ketika keluar di plaza tol.

“Dengan memuat turun Aplikasi PLUS, pelanggan lebuh raya boleh merancang perjalanan dan mendapatkan maklumat trafik terkini di lebuh raya.

“Sebagai alternatif, PLUS berkata, pelanggan boleh mengikuti laporan trafik menerusi Twitter @PLUSTrafik, talian PLUSLine 1800-88-0000, Chatbot PUTRI serta papan tanda elektronik (VMS) di lokasi-lokasi terpilih. Pelanggan juga disaran menggunakan Aplikasi Waze atau Google Map,” katanya.


Gagasan Bangsa kerjasama dengan GTA hadapi PRU15

BANGI, 13 Rabiulawal 1444H, Isnin – Gagasan Bangsa (GB) memutuskan untuk bekerjasama dengan keempat-empat parti komponen utama Gerakan Tanah Air (GTA) bagi menghadapi Pilihan Raya Umum ke-15 (PRU15) nanti.

Keputusan itu diambil selepas meneliti semua gabungan parti-parti yang ada dan sikap mereka terhadap suara-suara badan bukan kerajaan (NGO).

Jawatankuasa Pemandu GB berkata, pihaknya mendapati Berjasa, Pejuang, Putra dan Parti Perikatan India Muslim Nasional (Iman) lebih terbuka dan sedia memberi ruang yang luas kepada perjuangan NGO.

Bagaimanapun, perlu diingatkan pembabitan GB dalam GTA bukanlah sebagai ‘penumpang’ atau ‘pak turut’ semata-mata, sebaliknya gabungan NGO-NGO dari seluruh negara itu terbabit dalam menentukan arah tuju GTA.

“GB, melalui wakil-wakil individunya akan bertegas dalam memastikan isu yang diperjuangkan oleh GB akan diangkat dalam falsafah dan perjuangan GTA.

“Justeru, perlu ditegaskan bahawa GB tidak akan teragak-agak untuk menarik diri dari kerjasama ini jika dan sekiranya GTA menyimpang dari hasrat dan perjuangan GB atau lari dari matlamat yang digariskan bersama.

“Oleh itu, GB menyeru semua rakyat sama ada NGO, golongan profesional, ketua-ketua masyarakat dan individu-individu yang prihatin terhadap nasib bangsa, agama dan negara untuk bersama-sama bergabung di bawah GB bagi memperkasakan GTA,” katanya dalam kenyataan media hari ini.

Katanya lagi, sudah sampai masanya NGO berjuang mendapatkan kekuasaan untuk merealisasikan penyelesaian isu-isu yang perlu.

“Setelah melihat gelagat orang politik yang bercakaran mementingkan diri sendiri dan parti sehingga rakyat benci kepada politik, maka GB berpandangan sudah sampai masanya politik negara dibangunkan bukan semata oleh parti tetapi oleh rakyat.

“Ini adalah pendekatan baru politik negara dan GB yakin dengan sokongan rakyat semua, kita mampu mengubah landskap politik negara,” katanya.

GB merupakan gabungan NGO-NGO dari seluruh Malaysia dengan pelbagai latar belakang baik dari NGO Melayu, ahli akademik, agamawan, alam sekitar, profesional (peguam, dokor), kesenian, bekas pegawai kerajaan dan pelbagai lagi yang prihatin terhadap isu negara dan apa yang dihadapi oleh rakyat.

NGO-NGO yang bergabung di bawah GB telah berjuang sejak bertahun lama dalam pelbagai isu, namun ia tidak mendapat sambutan yang wajar oleh pihak pemerintah.


RUU Anti Lompat Parti dibentang Julai depan

PUTRAJAYA, 8 Ramadan 1443H, Ahad – Kerajaan menyasarkan untuk membentangkan Rang Undang-undang (RUU) Anti Lompat Parti pada sesi Parlimen Julai ini, kata Perdana Menteri Datuk Seri Ismail Sabri Yaakob.

Beliau berkata kerajaan tidak ada niat untuk melewat-lewatkan atau tidak membentangkan Akta Anti Lompat Parti, namun ada beberapa perkara yang perlu diselesaikan terlebih dahulu termasuk pindaan RUU Perlembagaan (Pindaan) (No. 3) 2022 yang akan dibentangkan esok.

“Ada pihak yang terkeliru cuba memainkan isu seolah-olah kerajaan tidak ikhlas dalam soal membentang Akta Anti Lompat Parti,” katanya kepada media selepas menghadiri taklimat khas mengenai RUU Perlembagaan (Pindaan) (No. 3) 2022, di sini hari ini.

Turut hadir dalam taklimat itu ialah Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dan Peguam Negara Tan Sri Idrus Harun.

Ismail Sabri berkata sebaik sahaja RUU Perlembagaan (Pindaan) (No. 3) 2022 diluluskan dengan majoriti dua pertiga atau lebih 148 undi, kerajaan akan membentuk satu jawatankuasa khas yang terdiri daripada wakil kerajaan, pembangkang dan ahli akademik untuk meneliti dan mengubal RUU Akta Anti Lompat Parti.

“Saya harap perkara ini dapat dipercepatkan kerana sasaran kerajaan adalah untuk membentangkan Akta Anti Lompat Parti ini pada sesi Parlimen Julai.

“Bagaimanapun ia tergantung kepada jawatankuasa khas nanti, secepat mana mereka boleh mencadangkan untuk dibentangkan ke dalam Kabinet untuk persetujuan. Selepas Kabinet bersetuju maka kita boleh bentangkan segera di Parlimen,” katanya.

Ismail Sabri berkata beliau yakin RUU Perlembagaan (Pindaan) (No. 3) 2022 akan diluluskan.

“Setakat hari ini daripada kenyataan media kita baca, dari parti-parti kerajaan semuanya menyokong. Pembangkang, Pakatan Harapan pun dah buat kenyataan, berjanji sewaktu berjumpa dengan saya, mereka juga akan menyokong.

“Jadi saya rasa tidak timbul isu tentang pindaan ini tidak diluluskan. Saya harap apa yang dijanjikan akan ditepati esok,” katanya. – Bernama


2,000 pegawai polis di UK didakwa lakukan kesalahan seksual

LONDON, 5 Rabiulawal 1443H, Selasa – Kira-kira 2,000 pegawai polis di United Kingdom (UK) didakwa melakukan kesalahan seksual dalam tempoh empat tahun terakhir, dedah siasatan baharu.

Siasatan oleh akhbar harian The Times, mendapati bahawa salah laku seksual dan rasuah polis yang lain di UK seringkali disembunyikan.

Dua pertiga daripada mereka yang dituduh tidak menghadapi sebarang tindakan, menurut laporan itu.

Manakala lebih dari 50 peratus tuduhan gagal menghasilkan tindakan tatatertib, sementara 8 peratus ditolak.

Selama 30 hari terakhir, terdapat lebih daripada 40 laporan hasil salah laku yang diterbitkan, dengan hampir 50 peratus daripadanya tidak dikenali.

“Pihak berkuasa sering mengadakan perbicaraan untuk menyiasat kes secara tertutup, walaupun sepatutnya ia harus didengar di depan umum,” tulis The Times.

“Maklumat buruk mengenai hasil kes juga dihapus daripada laman web di mana orang ramai dapat melihatnya.”

Sebanyak satu perempat perbicaraan salah laku yang melibatkan kesalahan paling serius, termasuk penyelewengan seksual dan perkauman, ditutup kepada umum, menurut siasatan itu.

Sebelum ini, seorang pegawai polis Inggeris telah dijatuhi hukuman penjara seumur hidup kerana merogol dan membunuh eksekutif pemasaran, Sarah Everard.

Awal tahun ini, satu laporan mendedahkan hampir 150 wanita telah tampil dengan dakwaan rogol, serangan seksual dan penderaan rumah tangga oleh bekas pasangan masing-masing yang merupakan anggota polis. – Agensi


Akuan menentang rasuah langkah ke hadapan PN: Mohd Rafiq

MELAKA, 8 Rabiulakhir 1443H, Sabtu – Tindakan semua 28 calon Perikatan Nasional (PN) yang bertanding pada Pilihan Raya Negeri (PRN) Melaka menandatangani dokumen aku janji menentang rasuah malam tadi adalah satu langkah ke hadapan, kata Pengerusi PN Negeri, Datuk Mohd Rafiq Naizamohideen.

Mohd Rafiq yang juga Naib Presiden Bersatu berkata, PN menjadi gabungan pertama melakukan tindakan tersebut dalam memastikan setiap calonnya menjauhi aktiviti rasuah yang mampu memberi kesan negatif kepada bukan sahaja rakyat tetapi juga pembangunan negeri itu.

“Usaha PN ini adalah satu usaha yang baik dalam membuktikan komiten kita yang memang telus mahukan satu kerajaan dan pemimpin berintegriti sekiranya diberi mandat nanti,” katanya di sini hari ini.

Dalam perkembangan lain, calon PN bagi kerusi Dewan Undangan Negeri (DUN) Telok Mas itu menjelaskan, insiden bilik gerakan ditutup dan dikompaun kerana kes positif COVID-19 melibatkan seorang petugas jentera parti itu tidak mengganggu perjalanan kempennya.

“Kita terima kecuaian tersebut (tidak mengeluarkan pengimbas suhu) dan kita akan jelaskan kompaun. Bagi bilik gerakan, kita sudah wujudkan bilik lain yang juga di dalam DUN Telok Mas. Kita sentiasa bersedia dengan pelan kecemasan sekiranya perkara sebegini berlaku,” katanya.

Pada hari pengundian 20 November ini, Mohd Rafiq berdepan saingan empat penjuru menentang Muhammad Ariff Adly Mohammad (Bebas), Ashraf Mukhlis Minghat (PH) dan Abdul Razak Abdul Rahman (BN). – Bernama


PRN Melaka: Polis tubuh pasukan khas pantau media sosial

MELAKA, 10 Rabiulakhir 1443H, Isnin – Polis Melaka menggerakkan pasukan khas bagi memantau platform media sosial selama 24 jam sepanjang Pilihan Raya Negeri (PRN).

Ketua Polis Melaka, Datuk Abdul Majid Mohd Ali mengingatkan pihak berkepentingan seperti parti politik dan calon supaya berhati-hati menggunakan media sosial ketika berkempen bagi menyuburkan proses demokrasi.

“Pasukan ini membabitkan tiga kumpulan secara bergilir memantau hantaran untuk kita pastikan mereka menggunakannya dengan cara sihat dan bukan untuk menghina, mengganggu-gugat ketenteraman awam atau menghina mana-mana pihak.

“Ini adalah tanggungjawab kita untuk suburkan demokrasi dan bukannya menghasut antara satu sama lain,” katanya.

Abdul Majid berkata, apabila sesuatu kesalahan dikesan polis akan membuat laporan supaya siasatan adil dapat dijalankan seterusnya menyerahkan kertas siasatan kepada pejabat Peguam Negara untuk tindakan lanjut.

Beliau juga menasihatkan parti dan calon supaya mematuhi prosedur operasi standard (SOP) ditetapkan Majlis Keselamatan Negara (MKN) dan Kementerian Kesihatan Malaysia (KKM).

Ini memastikan proses pilihan raya secara norma baharu di negeri ini yang terbaik untuk digunakan pada pilihan raya akan datang.


Pasukan Tenaga Atom teruskan misi elak kemalangan nuklear

ZAPORIZHZHIA, 4 Safar 1444H, Khamis – Pemeriksa Pertubuhan Bangsa-Bangsa Bersatu (PBB) tiba di selatan Ukraine dalam misi ‘mengelakkan’ kemalangan nuklear di stesen jana kuasa yang ditawan Russia, sebelum ini.

Pasukan Agensi Tenaga Atom Antarabangsa (IAEA) tiba di bandar itu yang terletak kira-kira 55 kilometer daripada loji berkenaan.

Walaupun Russia mencadangkan pemeriksaan tersebut hanya mengambil masa seharian sahaja, namun IAEA berharap pemeriksaan mengambil masa agak panjang bagi memastikan keselamatan berada tahap memuaskan.

“Misi pertama ini adalah mengelakkan kemalangan nuklear,” kata Ketua Pasukan, Rafael Grossi.

Mac lalu, Russia menawan loji nuklear yang terbesar di Eropah dan sehingga kini pasukan tentera Russia masih kekal di kawasan sana.

Pada masa sama tenaga kerja Ukraine pula terus kekal bekerja keras untuk meneruskan operasi di loji berkenaan yang membekalkan 20 peratus tenaga elektrik di Ukraine. – Agensi


Kerajaan dibentuk GRS masih tak stabil, isu KM akan jadi pertikaian

BANGI, 9 Safar 1442H, Ahad – Meskipun Gabungan Rakyat Sabah (GRS) berjaya memenangi Pilihan Raya Negeri (PRN) semalam, kerajaan yang bakal dibentuk masih tidak stabil.

Ini kerana, berdasarkan jumlah kerusi yang dimenangi, berkemungkinan akan timbul pertikaian jawatan Ketua Menteri sesama parti gabungan, terutama antara UMNO dan Parti Pribumi Bersatu Malaysia (Bersatu).

Presiden Ikatan Muslimin Malaysia (ISMA), Haji Aminuddin Yahaya berkata, walaupun Perdana Menteri, Tan Sri Muhyiddin Yassin mengumumkan wakil rakyat Bersatu akan menjadi Ketua Menteri, keputusan itu pastinya akan ditentang oleh UMNO.

Beliau yakin pertikaian itu akan mencetuskan pergolakan berpanjangan di dalam GRS, yang mungkin menjadi faktor wakil rakyat dalam gabungan akan melompat menyokong Parti Warisan Sabah (Warisan).

“Kegagalan GRS mendapat dua pertiga jumlah kerusi membuktikan bahawa Warisan masih sangat kuat dalam kalangan rakyat Sabah.

“Seperti yang saya perkatakan, majoriti sebanyak hanya enam kerusi adalah sesuatu yang tidak boleh diambil mudah oleh GRS.

“Pada bila-bila masa sahaja wakil rakyat yang menang itu bertukar arah dan melompat menyokong Warisan,” katanya dalam satu kenyataan, hari ini.

Berdasarkan keputusan Suruhanjaya Pilihan Raya Malaysia (SPR) malam tadi, GRS – dianggotai Perikatan Nasional (PN), Barisan Nasional (BN) dan Parti Bersatu Sabah (PBS) – memperoleh majoriti mudah iaitu 38 daripada 73 kerusi Dewan Undangan Negeri (DUN) yang dipertandingkan.

Majoriti mudah 38 kerusi itu diperoleh hasil kemenangan parti gabungan tersebut yang mana PN (17 kerusi), BN (14 kerusi) dan PBS (7 kerusi).

Sementara Parti Warisan Sabah (Warisan) memenangi 29 kerusi, manakala PKR menang dua kerusi, seterusnya Parti Pertubuhan Kinabalu Progresif Bersatu (UPKO) hanya satu kerusi. Manakala calon Bebas pula memenangi tiga kerusi.

Mengulas perkara itu, Haji Aminuddin berpandangan bahawa kemenangan GRS adalah kerana faktor Muhyiddin yang semakin popular dalam kalangan rakyat.

“PRN kali ini menghidangkan kita seruan-seruan provokatif seperti ‘Sabahan untuk Sabahan’ dan seruan lain yang membenci Semenanjung pasti memberikan kesan jangka masa panjang dalam pemikiran rakyat.

“Ini sebenarnya tidak baik untuk kesejahteraan negara. Sentimen ini hanya akan membakar kebencian rakyat Sabah terhadap Kerajaan Pusat dan Malaysia secara amnya.

“Apa-apa pun, tahniah kepada GRS atas mandat yang diberikan oleh rakyat ini. Semoga tanggungjawab digalas dengan baik dan membawa kebaikan kepada rakyat Sabah,” katanya.


‘Guna bahasa Melayu pun tak konsisten, kenapa tuntut nak guna kalimah Allah’

BANGI, 6 Syaaban 1442H, Sabtu – Isu penggunaan kalimah Allah yang dituntut penganut Kristian dibimbangi menjadi strategi terancang dakyah kristianisasi untuk memurtadkan umat Islam.

Atas dasar itu, mantan Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy Selamat meminta semua pihak bersepakat dalam hal ini demi menjaga akidah dan menghalang sebarang cubaan untuk menyebarkan agama lain kepada umat Islam.

“Kelompok pendakyah Kristian begitu gembira dengan keputusan mahkamah sebelum ini. Walhal, realitinya mereka tidak pun konsisten dalam penggunaan bahasa Melayu.

“Mereka tidak membaca dan menulis dalam bahasa Melayu. Kenapa secara khusus mereka bersungguh-sunggah untuk menggunakan kalimah Allah dalam kitab agama mereka?,” katanya kepada Ismaweb.net, hari ini.

Justeru, Ustaz Shuhaib mahu langkah strategik diambil melalui peruntukan yang dibenarkan oleh undang-undang bagi menghalang kristianisasi.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Bagaimanapun, Kementerian Dalam Negeri dan Kerajaan Malaysia telah memfailkan rayuan terhadap keputusan itu kepada Mahkamah Rayuan pada 15 Mac lalu.


Tak mustahil UMNO ‘tersungkur’ lagi jika kekal balah, gila kuasa

BANGI, 14 Jamadilakhir 1442H, Rabu – Tidak mustahil UMNO akan ‘tersungkur’ sekali lagi jika pemimpin serta ahlinya kekal gila kuasa dan berbalah sesama sendiri.

Demikian antara pandangan pengguna media sosial yang mengulas artikel kolumnis pemerhati politik, Prof Dr Ridhuan Tee Abdullah di Ismaweb.net, Isnin lalu.

Artikel bertajuk ‘Apa lagi Tok Lebai mahu?’ itu, menjelaskan sudut pandang dan analisis Ridhuan Tee terhadap kemelut politik yang berlaku di antara UMNO dan Parti Pribumi Bersatu Malaysia (Bersatu) termasuk PAS.

Ridhuan Tee mendakwa, bersimpati dengan kedudukan PAS yang seolah-olah tersepit di tengah dalam masalah antara UMNO-Bersatu.

Menurutnya, PAS juga muncul sebagai ‘punching bag’ abadi politik Melayu yang berfungsi menjadi orang tengah berdamai demi mengurangkan impak COVID-19 terhadap agama, bangsa dan negara.

“Tiada siapa yang mahu tahu, apa yang PAS mahu. Diberi tanggungjawab diambil, dinafikan pun terkebil-kebil.

“Atas dasar itu, PAS sentiasa dilihat naif walaupun memainkan peranan yang besar,” kata Ridhuan Tee.

Pandangan dan analisis Ridhuan Tee itu disokong dan diakui rata-rata netizen, khususnya terhadap sikap yang ditonjolkan UMNO kebelakangan ini.

“Sebab rasa tamak menguasai diri, keutamaan kepada rakyat menjadi terpinggir. Itulah sikap yang ada pada segelintir pemimpin UMNO,” tulis Suzyana Kundur.

“Dua parti itu PPBM dan UMNO berkelahi kerana jawatan dan kuasa. Mereka dalam kelompok sama iaitu UMNO. Kuasa dan duit bagi mereka ini tak cukup.

“Selagi Malaysia ini mampu hasilkan duit selagi itu mereka nak berkuasa,” kata Suffian II.

Achnaz Shuib berkata, PAS sejak dahulu sering dibuli dengan ultra kiasu DAP sebagai ‘tunggangan’, dan kini sekali lagi oleh Bersatu pula.

“Kalau kebanyakan pemimpin politik di Malaysia mempunyai jiwa macam Tuan Guru Haji Hadi, aman damai Malaysia,” tulis Saiful Azhar Mansur.

“Banyak elemen negatif yang perlu dirawat atau dibuang ke dalam longkang. Kalau bersifat gila kuasa, jawatan, pangkat dan harta memang susah untuk kembali pulih kestabilan,” kata Rashidi Al Zuhri.

UMNO ketika ini masih di ambang krisis, terbaru terdapat gesaan daripada pemimpin akar umbi Pemuda parti – yang mahukan Datuk Seri Zahid Hamidi berundur secara terhormat sebagai Presiden.

Ketua Pemuda UMNO Bahagian Pontian, Mohd. Helmi Buang dilaporkan berkata, pendekatan pemimpin mesti ada perubahan yang ketara mengikut arus zaman.

Katanya, langkah berundur perlu turut sama dilakukan pemimpin-pemimpin UMNO lain yang sudah berpenggal-penggal memegang jawatan kepemimpinan tertinggi.


Tunku Ismail dilantik Pemangku Raja mulai hari ini

ISKANDAR PUTERI, 16 Zulkaedah 1443H, Khamis – Sultan Johor, Sultan Ibrahim Almarhum Sultan Iskandar hari ini berkenan melantik anakanda sulung baginda, Tunku Mahkota Johor, Tunku Ismail Sultan Ibrahim sebagai Pemangku Raja mulai hari ini.

Baginda mengumumkan perkara itu ketika bertitah merasmikan mesyuarat kedua (pembukaan rasmi) bagi Penggal Persidangan Pertama Dewan Undangan Negeri (DUN) Johor yang ke-15 di Bangunan Sultan Ismail, Kota Iskandar, di sini, hari ini.

“Saya melantik Tunku Mahkota Johor sebagai Pemangku Raja, saya ingin berehat sekejap, terima kasih, mulai hari ini,” titahnya.

Bagaimanapun, baginda tidak menyebut tempoh jawatan itu akan dipegang oleh Tunku Ismail.

Kali terakhir Tunku Ismail dilaporkan memegang jawatan itu apabila baginda dilantik pada 10 Ogos 2019.

Seminggu lepas, pemilik Kelab Bolasepak Johor Darul Ta’zim (JDT) mengumumkan berundur dan menyerahkan urusan harian kelab itu kepada pengurusan tertingginya.

Menerusi hantaran di laman Facebook Johor Southern Tigers pada 9 Jun lepas, Tunku Ismail berkata keputusan itu adalah disebabkan tanggungjawab dan komitmennya yang lain.-  Bernama


Lantik wakil Cina hanya beri isyarat pemimpin GRS kurang bijak

BANGI, 13 Safar 1442H, Khamis – Gabungan Rakyat Sabah (GRS) sepatutnya menyahut cabaran dengan membuktikan pemimpin Bumiputera adalah lebih berwibawa dan tahu mengurus hak serta kebajikan semua rakyat Sabah termasuk kaum Cina.

“Tiada istimewanya melantik wakil Cina – hanya seolah-olah memberi isyarat kepada rakyat bahawa pemimpin Bumiputera kurang bijak.

“Bahkan hanya dilihat pemimpin GRS seperti tidak pandai mengurus kepelbagaian kaum – kononnya masih perlukan mereka,” kata pemerhati politik, Ibrahim Hassan al-Hafiz.

Beliau berkata demikian mengulas kenyataan GRS – yang memaklumkan akan berbincang mengenai ketiadaan wakil masyarakat Cina dalam Kabinet baharu Sabah dalam kalangan pemimpin Perikatan Nasional (PN), Barisan Nasional (BN) dan Parti Bersatu Sabah (PBS).

Ketua Menteri, Datuk Hajiji Noor berkata, isu itu adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

Ibrahim mengingatkan GRS supaya tidak mengulangi kesilapan yang sama seperti dilakukan Perikatan Nasional di Pilihan Raya Kecil (PRK) Tanjung Piai.

Bahkan, MCA patut sedar hakikat bahawa kaum Cina telah menolak mereka untuk mewakili kaum Cina sebagaimana telah ditolak dalam PRU-14, katanya.

“Namun PN telah melakukan kesilapan besar apabila meletakkan calon MCA di Tanjung Piai yang akhirnya menolak usaha memperkenalkan Jawi di sekolah vernakular.

“Ini ibarat melepaskan anjing yang tersepit. Selepas diberi peluang, dia pula memakan tuan. GRS jangan ulangi kesilapan yang sama,” katanya.

Pada PRN lalu, GRS meletakkan calon BN daripada MCA, calon PN daripada SAPP dan calon Cina daripada PBS di kerusi majoriti Cina, namun semuanya kalah dengan Warisan dan rakan sekutunya.


19 warga China diberkas di pusat panggilan judi dalam talian

KUALA LUMPUR, 23 Rabiulaakhir 1442H, Rabu – Polis menahan 19 warga china termasuk seorang wanita yang disyaki terbabit dalam sindiket perjudian dalam talian menerusi serbuan berasingan ke atas beberapa unit kondominium di Setapak dan Jalan Tun Razak bermula 4 hingga 7 Disember lepas.

Ketua Polis Daerah Wangsa Maju Supt Rajab Ahad Ismail berkata tiga serbuan dijalankan hasil maklumat awam mengenai perjudian dalam talian di kawasan terbabit.

“Suspek berusia antara 21 dan 30 tahun. Dalam serbuan itu, polis turut merampas 15 komputer riba, 49 telefon bimbit serta lain-lain peralatan elektronik yang dipercayai digunakan dalam kegiatan tersebut,” katanya dalam kenyataan hari ini.

Beliau berkata siasatan lanjut mendapati modus operandi sindiket itu ialah mempromosikan perjudian dalam talian kepada pasaran antarabangsa di China menggunakan aplikasi mudah alih seperti Wechat, WhatsApp dan QQChat.

“Anggota sindiket akan menghantar ratusan pesanan kepada pelanggan di China dan mereka dipercayai aktif sejak tiga bulan lalu,” katanya.

Menurut Rajab Ahad, unit kondominium yang dijadikan pusat operasi mereka disewa pada kadar RM1,500 hingga RM5,000 sebulan dan pusat panggilan itu beroperasi dari 8 pagi hingga 8 malam setiap hari.

Kesemua suspek direman selama 14 hari sejak semalam bagi membantu siasatan menurut Seksyen 4 (1) (g) Akta Rumah Judi Terbuka 1953 dan Seksyen 6 (1) (c) Akta Imigresen 1959/63. – Bernama


Qatar sokong Palestin

ANKARA, 3 Safar 1442H, Isnin – Qatar menyatakan sokongannya kepada Palestin dan berpendapat, konflik yang berpanjangan dengan Israel perlu diselesaikan dengan mengatasi puncanya, lapor agensi Anadolu.

“Negara Qatar menegaskan kedudukannya terhadap isu Palestin, iaitu mengakhiri pendudukan Israel dan menubuhkan Negara Palestin dengan Baitulmaqdis sebagai ibu negara.

“…dalam kerangka legitimasi antarabangsa dan resolusi Majlis Keselamatan yang sah serta relevan dengan memberikan hak kepada semua pelarian Palestin untuk kembali,” menurut Agensi Berita Qatar memetik kenyataan Kementerian Luar negara itu.

“Amat dikesali apabila melihat kempen media yang mengelirukan dengan cuba mencampur-adukkan isu dan memutar belitkan imej Qatar dengan mengorbankan persaudaraan rakyat Palestin, dan hak mereka yang sah dalam menentukan sejarah konflik ini,” katanya.

Laporan itu menyatakan, Qatar akan berusaha sedaya-upaya untuk meringankan penderitaan rakyat Palestin sehingga mereka memperoleh hak sah mereka.

Kenyataan itu dikeluarkan beberapa hari selepas Israel secara rasmi menandatangani perjanjian dengan perwakilan Bahrain dan Emiriah Arab Bersatu (UAE) dalam satu majlis di Rumah Putih yang dipengerusikan oleh Presiden Donald Trump.

Bahrain menjadi negara Arab keempat yang menjalin hubungan diplomatik dengan Israel setelah Mesir pada 1979, Jordan pada 1994, dan UAE pada Ogos. – Bernama


Kerajaan disyor tutup sektor paling tinggi sumbang kes COVID-19

BANGI, 30 Ramadan 1442H, Rabu – Persatuan Peguam-Peguam Muslim Malaysia (PPPMM) mengesyorkan kerajaan menutup sektor yang paling tinggi menyumbang kadar pesakit COVID-19, sekali gus melaksanakan langkah proaktif mengekang penularan dalam sektor berkenaan.

Presidennya, Datuk Zainul Rijal Abu Bakar meluahkan kebimbangan susulan pengumuman Ketua Pengarah Kesihatan, Tan Sri Dr Noor Hisham yang menyatakan wad dan katil di unit rawatan rapi (ICU) dalam keadaan makin terdesak, di samping petugas barisan hadapan Kementerian Kesihatan (KKM) yang kian lumpuh.

“PPMM menegaskan Ordinan Darurat yang telah diwartakan memberi kuasa kepada kerajaan untuk mengambil alih premis-premis yang sesuai bagi dimanfaatkan sebagai pusat perubatan atau kuarantin tanpa perlu mematuhi keperluan undang-undang yang biasa,” katanya dalam satu kenyataan, hari ini.

Dalam pada itu, beliau juga mencadangkan supaya pusat kajian dan pembangunan dibina secara khusus dan terfokus kepada penghasilan vaksin tempatan serta pencegahan COVID-19.

Tidak terhad kepada perubatan moden sahaja, katanya, kerajaan juga boleh melihat aspek perubatan tradisional dan komplementari seperti perubatan Melayu dan Islam, perubatan Cina, Ayurveda, herba dan perubatan jenis lain.

Kerajaan Perikatan Nasional juga digesa melaksanakan kembali moratorium secara automatik kepada pinjaman atau pembiayaan perumahan dan kenderaan atau membeli sebahagian daripada pinjaman atau pembiayaan tersebut dari bank dengan tujuan meringankan bayaran bulanan peminjam.

“Kecualikan atau kurangkan juga cukai pendapatan pada tahun ini manakala agensi-agensi kerajaan seperti LHDN, PERKESO, KWSP, Pihak Berkuasa Tempatan (PBT) dan lain-lain agensi perlu menggantung segala tindakan undang-undang terhadap rakyat yang terkesan dengan pandemik COVID-19 jukq berkaitan dengan apa-apa bayaran yang tertunggak,” katanya.

Sementara itu, menyentuh mengenai perayaan Aidilfitri, Zainul Rijal berkata, bagi mengelakkan bilangan yang hadir ketika solat hari raya dan solat Jumaat ramai, pihak berkuasa agama boleh mempertimbangkan untuk mengadakan solat tersebut secara bergilir.

“Gilirkan sebanyak dua atau tiga kali bagi membolehkan lebih ramai umat Islam dapat melaksanakan solat tersebut.

“PPMM berharap kerajaan dapat menumpukan kepada kesejahteraan rakyat di dalam apa jua tindakan mereka, mengelakkan arahan-arahan yang mengelirukan serta merasai denyut nadi rakyat,” katanya.